

 **ΤΡΟΠΟΠΟΙΗΣΗ ΠΡΟΓΡΑΜΜΑΤΟΣ 05/06/2025**

**ΠΡΟΓΡΑΜΜΑ  ΠΕΜΠΤΗΣ  05/06/2025**

|  |  |
| --- | --- |
| Ενημέρωση / Πολιτισμός  | **WEBTV** **ERTflix**  |

**05:30**  |   **Παρασκήνιο - ΕΡΤ Αρχείο  (E)**   **(Τροποποίηση Προγράμματος)**

Σειρά πολιτιστικών και ιστορικών ντοκιμαντέρ.

**«Που πάει ο Καραγκιόζης»**

Από πού ξεφύτρωσε πάλι αυτή η διαβόητη πλακέ φιγούρα ή αλλιώς το χαρτονόμουτρο που έλεγε και ο αυτοδίδακτος Χαλκιδαίος καραγκιοζοπαίχτης και μέγας παραμυθάς μπάρμπα - Γιάννης Σκαρίμπας; Πού ήταν κρυμμένος τότε που βολεμένοι τον ξεχνάγαμε και από από που ξεφυτρώνει τώρα που τον χρειαζόμαστε; Πώς μυρίστηκε ξανά τη φτώχια μας (την πνευματική ιδίως) αλλά και την ανάγκη και βγήκε από την τρύπα του ορεξάτος για να μας τα ψάλλει ένα χεράκι, από την καλή και από την ανάποδη, για να διασκεδάσουμε μέχρι δακρύων κι εμείς οι ίδιοι με την κατάντια μας;

Ο Καραγκιόζης ζει και βασιλεύει και είναι κοντά μας, μαζί με όλον του τον θίασο και με όλα του τα παλιά σκέρτσα και καμώματα, που όμως όλα είναι πάλι καινούργια και σημερινά, γιατί πολύ τον αγάπησαν, πρώτα απ' όλα οι μεγάλοι μάστορες - καραγκιοζοπαίχτες, που έχουν φύγει από τη ζωή και τώρα τον αγαπούν και οι σημερινοί σπουδαίοι τεχνίτες του θεάτρου σκιών που υπήρξαν κάποτε βοηθοί εκείνων των παλαιών και η αλυσίδα φτάνει μέχρι τις μέρες μας και προχωράει χωρίς να έχει ραγίσει ούτε ένα κρικέλι τοσοδά.

Μας συνοδεύουν στις σύγχρονες περιπέτειες του μπερντέ, παρέα με τον πανεπιστημιακό δάσκαλο Συμεών Σταμπουλού, τρεις από τους νεώτερους καραγκιοζοπαίχτες, ο ’θως Δανέλλης, ο Πάνος Καπετανίδης και ο Τάσος Κώνστας μαζί με τις φιγούρες τους. Το Παρασκήνιο είναι αφιερωμένο στη μνήμη του μάστορα καραγκιοζοπαίχτη Βάγγου Κορφιάτη.

Παραγωγή: CINETIC
Σκηνοθεσία- σενάριο: Λευτέρης Ξανθόπουλος
Μοντάζ: Σπύρος Τσιφτσής
Διεύθυνση φωτογραφίας: Γιάννης Δασκαλοθανάσης
Ηχοληψία: Δημήτρης Βασιλειάδης

|  |  |
| --- | --- |
| Ενημέρωση / Εκπομπή  | **WEBTV** **ERTflix**  |

**06:30**  |   **Φάσμα  (E)**   **(Τροποποίηση Προγράμματος)**

Γ' ΚΥΚΛΟΣ

Το «Φάσμα» επιστρέφει στην ERTWorld, παρουσιάζοντας όλο το φάσμα της ειδησεογραφίας σε βάθος.
Η ενημερωτική εκπομπή με παρουσιαστές τους Γιάννη Παπαδόπουλο, Αλεξία Καλαϊτζή, Έλενα Καρανάτση, Ελβίρα Κρίθαρη και Νιόβη Αναζίκου εξετάζει θέματα που απασχολούν την κοινωνία, ρίχνει φως σε αθέατες πτυχές των γεγονότων, αναδεικνύοντας άγνωστες ιστορίες και κρίσιμα ζητήματα που χάνονται μέσα στον καταιγισμό της πληροφόρησης.
Η δημοσιογραφική ομάδα της εκπομπής δίνει χώρο και χρόνο στην έρευνα, με στόχο την τεκμηριωμένη και πολύπλευρη ενημέρωση.

**«Μετά το Σαρακήνικο»**

Ταξιδεύουμε στη Μήλο. Με αφορμή την πολυσυζητημένη υπόθεση της ανέγερσης ξενοδοχειακού συγκροτήματος, κοντά στο Σαρακήνικο, αλλά και τη δρομολόγηση της κατασκευής τουλάχιστον 48 νέων ξενοδοχείων, που θα υπερδιπλασιάσουν τις κλίνες μέσα στα επόμενα χρόνια, προσπαθούμε να ερευνήσουμε πώς αναμένεται να αλλάξει η εικόνα του νησιού. Έχει όρια ο τουρισμός; Ποια είναι η φέρουσα ικανότητα ενός τόπου και πόσο καλά οχυρωμένες είναι περιοχές που θα έπρεπε να προστατεύονται;

Παρουσίαση: Γιάννης Παπαδόπουλος, Αλεξία Καλαϊτζή, Έλενα Καρανάτση, Ελβίρα Κρίθαρη, Νιόβη Αναζίκου
Αρχισυνταξία: Λάζαρος Μπέλτσιος
Σκηνοθεσία: Γιάννης Ρεμούνδος
Διεύθυνση παραγωγής: Ηλίας Φλωριώτης

|  |  |
| --- | --- |
| Ενημέρωση / Εκπομπή  | **WEBTV** **ERTflix**  |

**07:30**  |   **Κεραία  (E)**   **(Τροποποίηση Προγράμματος)**

Γ' ΚΥΚΛΟΣ

Η ΚΕΡΑΙΑ, εκπομπή τηλεοπτικό στίγμα της ΡΕΑΣ ΒΙΤΑΛΗ, επανέρχεται με έναν νέον κύκλο 12 επεισοδίων.
Αφοσιωμένη-αφιερωμένη στην κοινωνική έρευνα, όπως μας έχει συνηθίσει μέχρι τώρα (Αστεγία νέου τύπου, Ανακουφιστική, Αυτισμός, Αποτέφρωση, Αναδοχή-διαφορετικό της υιοθεσίας κ.λ.π) συνεχίζει ατρόμητα με «δύσκολα» θέματα καθώς η ίδια πιστεύει ότι «Αν οι άνθρωποι αντέχουν να ζούνε αυτά που ζουν, δεν επιτρέπεται σε εμάς να λέμε “Δεν αντέχω να βλέπω”».

Με μια πλουραλιστική πάντα ομάδα εξαιρετικών συνομιλητών, σοφά επιλεγμένων, ώστε παράλληλα με την επιστημοσύνη τους να καταθέτουν και τα βιώματά τους.
Στόχος της, κάθε θέμα να αναπτύσσεται πολύπλευρα, κουρδίζοντας όσες πιο πολλές σκέψεις και «Μήπως;» στον τηλεθεατή, στα 45 λεπτά που αναλογούν στο επεισόδιο.

**«Βόλτα στα Κάποτε»**

Η ΚΕΡΑΙΑ, το τηλεοπτικό εγχείρημα της χρονογράφου Ρέας Βιτάλη, θα μας ταξιδέψει στη ζωή, τις συνήθειες και την γοητεία ενός κάποτε.

«Βόλτα στα κάποτε» ο τίτλος του επεισοδίου, όχι σε χρόνο μακρινό αλλά άγνωστο για τους νεότερους και ξεχασμένο για πολλούς.

Έτσι, ένας ζαχαροπλάστης, μία μοδίστρα με τη βοηθός της, ένας ωρολογοποιός με τον γιό του, ο πρόεδρος του Ελληνικού Μουσείου πληροφορικής, ο ιδρυτής του Μουσείου Ηλεκτρονικών παιχνιδιών και η ξεναγός μας στο Μουσείου Παιχνιδιών του ιδρύματος Μπενάκη , είναι οι άνθρωποι που θα μας ταξιδέψουν στο κάποτε που έδινε άλλη σημασία στη γεύση, στην στιγμή, στο χρόνο, στη διασκέδαση και στο παιχνίδι.

Τότε που η πάστα δεν ήταν ζυμαρικό αλλά γλυκό, που οι μαμάδες ράβονταν σε μοδίστρες, η αγορά ρολογιού ήταν σημάδι καταξίωσης, οι πιο μυημένοι στην τεχνολογία δοκίμαζαν την τύχη τους μπροστά σε έναν υπολογιστή spectrum ή commodore, τα αγόρια αλλά και λιγοστά κορίτσια συνωστίζονταν στα ουφάδικα της εποχής για να διασκεδάσουν και το παιχνίδι γνώσεων στις παρέες ήταν ο φωτεινός παντογνώστης.
«Μέσα σε σαρανταπέντε λεπτά, ότι προλάβω να σας δείξω» όπως χαρακτηριστικά λέει η Ρέα Βιτάλη.

Παρουσίαση: Ρέα Βιτάλη
Ιδέα-Έρευνα: Ρέα Βιτάλη
Σκηνοθεσία: Άρης Λυχναράς
Μοντάζ: Κώστας Κουράκος
Αρχισυνταξία: Βούλα Βουδούρη
Παραγωγή: Θοδωρής Καβαδάς

|  |  |
| --- | --- |
| Ψυχαγωγία / Εκπομπή  | **WEBTV** **ERTflix**  |

**08:30**  |   **Φτάσαμε  (E)**   **(Τροποποίηση Προγράμματος)**

Γ' ΚΥΚΛΟΣ

Ένας ακόμα κύκλος περιπέτειας, εξερεύνησης και γνωριμίας με πανέμορφους τόπους και ακόμα πιο υπέροχους ανθρώπους ξεκίνησε για την εκπομπή “Φτάσαμε” με τον Ζερόμ Καλούτα.

Στον τρίτο κύκλο αυτού του διαφορετικού ταξιδιωτικού ντοκιμαντέρ, ο Ζερόμ ανακαλύπτει νέους μακρινούς ή κοντινότερους προορισμούς και μυείται στα μυστικά, στις παραδόσεις και στον τρόπο ζωής των κατοίκων τους.

Γίνεται θαλασσόλυκος σε ελληνικά νησιά και σε παραθαλάσσιες πόλεις, ανεβαίνει σε βουνά, διασχίζει φαράγγια, δοκιμάζει σκληρές δουλειές ή ντελικάτες τέχνες, μαγειρεύει με κορυφαία προϊόντα της ελληνικής γης, εξερευνά τοπικούς θρύλους, γίνεται αγρότης, κτηνοτρόφος, μούτσος ή καπετάνιος! Πάντα με οδηγό την διάθεση να γίνει ένα με τον τόπο και να κάνει νέους φίλους, πάντα με το γιουκαλίλι στο χέρι και μια αυτοσχέδια μελωδία κι ένα στίχο, εξαιρετικά αφιερωμένο στους ανθρώπους που δίνουν ζωή και ταυτότητα σε κάθε περιοχή.

**«Τρίπολη»(Με Αγγλικούς Υπότιτλους)**
**Eπεισόδιο**: 29

Σε μια πόλη με ιστορία, χαρακτήρα και αρχοντιά ταξιδεύει η εκπομπή “Φτάσαμε”, με τον Ζερόμ Καλούτα να εξερευνά την ιστορική ταυτότητα αλλά και το σύγχρονο πρόσωπο της Τρίπολης.

Με αφετηρία μια από τις ομορφότερες πλατείες της Ελλάδας, την πλατεία Άρεως με τον ανδριάντα του Γέρου του Μωριά, Θεόδωρου Κολοκοτρώνη, ο Ζερόμ περπατά στους γραφικούς πεζόδρομους της Τρίπολης κι ανακαλύπτει το τελευταίο παραδοσιακό “καθεκλοποιείο” της πόλης, όπου η λαϊκή τέχνη της χειροποίητης ξύλινης καρέκλας γνώρισε μεγάλη ακμή στο παρελθόν.

Κι από το χθες, επιστρέφουμε στο σήμερα, στον γεμάτο όνειρα και φιλοδοξίες κόσμο της γυναικείας ομάδας ποδοσφαίρου του ιστορικού Αστέρα Τρίπολης. Ο Ζερόμ αναλαμβάνει να προπονήσει τα κορίτσια, που πρωταγωνιστούν στο πρωτάθλημα της Α’ Εθνικής και διαπιστώνει ότι… η ομάδα πετάει!

Στο επιβλητικό αρκαδικό τοπίο της Κάψιας, λίγα χιλιόμετρα έξω από την πόλη της Τρίπολης, ο Ζερόμ συμμετέχει στο κλάδεμα αμπελιών, που αναπτύσσονται “ακούγοντας” κλασική μουσική, σε ένα χώρο που συνδυάζει την παραγωγή κρασιού με την τέχνη.

Κι επειδή οι παλιές ταβέρνες της Τρίπολης έχουν τη δική τους μεγάλη ιστορία, ο Ζερόμ επισκέπτεται μια από τις τελευταίες που παραμένουν σε λειτουργία για να γνωρίσει τα μυστικά της τοπικής γαστρονομίας, μέσα από το λαγωτό, ένα παραδοσιακό αρκαδικό κυριακάτικο πιάτο.

Πέρα, βέβαια, από την παραδοσιακή, την ιστορική ή τη γαστρονομική, η πόλη έχει και μια ροκ πλευρά, που ο Ζερόμ ανακαλύπτει με μια μουσική παρέα, τραγουδώντας Μπομπ Ντίλαν στους δρόμους της Τρίπολης...

Παρουσίαση: Ζερόμ Καλούτα
Σκηνοθεσία: Ανδρέας Λουκάκος
Διεύθυνση παραγωγής: Λάμπρος Παπαδέας
Αρχισυνταξία: Χριστίνα Κατσαντώνη
Διεύθυνση φωτογραφίας: Ξενοφών Βαρδαρός
Οργάνωση παραγωγής: Ειρήνη Δράκου
Έρευνα: Νεκταρία Ψαράκη

|  |  |
| --- | --- |
| Ενημέρωση / Εκπομπή  | **WEBTV** **ERTflix**  |

**09:30**  |   **+άνθρωποι  (E)**   **(Τροποποίηση Προγράμματος)**

Δ' ΚΥΚΛΟΣ

Ημίωρη εβδομαδιαία εκπομπή παραγωγής 2025.
Ιστορίες με θετικό κοινωνικό πρόσημο. Άνθρωποι που σκέφτονται έξω από το κουτί, παίρνουν τη ζωή στα χέρια τους, συνεργάζονται και προσφέρουν στον εαυτό τους και τους γύρω τους. Εγχειρήματα με όραμα, σχέδιο και καινοτομία από όλη την Ελλάδα.

**«Τι θα πει δεν μπορώ;» (Με Αγγλικούς Υπότιτλους)**
**Eπεισόδιο**: 1

Σαρώνει μετάλλια, καταρρίπτει ρεκόρ, συναγωνίζεται κορυφαίους αντιπάλους με πορείες γεμάτες τίτλους. Στα 96 του, ο Κωνσταντίνος Χατζηεμμανουήλ είναι ένας υπεραθλητής παγκόσμιας κλάσης που συνεχίζει να κερδίζει, να εμπνέει, να ανατρέπει. Όχι απλώς ρεκόρ αλλά τρόπους σκέψης. Από τις πρωτοποριακές καλλιέργειες, την οινοποίηση μέχρι τον αθλητισμό. Κάθε του επιλογή κουβαλά την ίδια ερώτηση: «Γιατί όχι;» Σε μια μοναδική συνάντηση, ο Γιάννης Δάρρας φέρνει κοντά τρεις παγκόσμιους πρωταθλητές με διαφορά 70 χρόνων. Ο Μίλτος Τεντόγλου και ο Εμμανουήλ Καραλής, με γεμάτο πρόγραμμα και σπάνιες εμφανίσεις, κάνουν μια εξαίρεση για να τιμήσουν τον άνθρωπο που αποδεικνύει στην πράξη πως το "δεν μπορώ" είναι απλώς μια ιδέα. Γιατί, τελικά, τι θα πει δεν μπορώ;

Έρευνα, Αρχισυνταξία, Παρουσίαση, Γιάννης Δάρρας
Διεύθυνση Παραγωγής: Νίνα Ντόβα
Σκηνοθεσία: Βασίλης Μωυσίδης
Δημοσιογραφική υποστήριξη: Σάκης Πιερρόπουλος

|  |  |
| --- | --- |
| Ταινίες  | **WEBTV**  |

**10:30**  |   **Δελησταύρου και Υιός - Ελληνική Ταινία**   **(Τροποποίηση Προγράμματος)**

**Έτος παραγωγής:** 1957
**Διάρκεια**: 91'

Διασκευή του ομώνυμου θεατρικού έργου των Σακελλάριου - Γαννακόπουλου.

Μετά την επιστροφή του γιου του Γιώργου που σπούδαζε στη Σουηδία, ο Αντώνης Δελησταύρου, χήρος εδώ και χρόνια, αλλά κοτσονάτος ακόμα, του αναθέτει τη διεύθυνση του εργοστασίου, για να απαλλαγεί ο ίδιος και για να ξαναφτιάξει την προσωπική του ζωή.

Κάθε φορά όμως που γνωρίζει μια ενδιαφέρουσα γυναίκα, βρίσκει μπροστά του τον ίδιο πάντα αντίζηλο, τον γιο του.

Η Ρένα, την οποία θεωρούσε δική του κατάκτηση, ήταν φιλενάδα του γιου του και με την Μπίλυ, στην οποία στράφηκε για να βρει παρηγοριά, συνέβη ακριβώς το ίδιο.

Τελικά, αποφασίζει να φλερτάρει την κάποιας ηλικίας θεία τής Μπίλυ, την Αμαλία, η οποία ζει μόνη εδώ και είκοσι χρόνια.

Τώρα όμως επιστρέφει ξαφνικά ο σύζυγός της κι έτσι ο Αντώνης Δελησταύρου μένει για μια ακόμη φορά στα κρύα του λουτρού.

Παίζουν: Βασίλης Λογοθετίδης, Ίλυα Λιβυκού, Τζένη Καρέζη, Στέφανος Στρατηγός, Δημήτρης Νικολαϊδης, Ευάγγελος Πρωτοπαππάς, Μαρίκα Κρεββατά
Σενάριο: Αλέκος Σακελλάριος, Χρήστος Γιαννακόπουλος
Σκηνοθεσία: Αλέκος Σακελλάριος

|  |  |
| --- | --- |
| Ντοκιμαντέρ / Πολιτισμός  | **WEBTV** **ERTflix**  |

**11:45**  |   **Ώρα Χορού  (E)**   **(Τροποποίηση Προγράμματος)**

Β' ΚΥΚΛΟΣ

Ωριαία εκπομπή, παραγωγής 2024.
Τι νιώθει κανείς όταν χορεύει; Με ποιον τρόπο τον απελευθερώνει; Και τι είναι αυτό που τον κάνει να αφιερώσει τη ζωή του στην Τέχνη του χορού;
Από τους χορούς του “δρόμου” και το tango μέχρι τον κλασικό και τον σύγχρονο χορό, η σειρά ντοκιμαντέρ «Ώρα Χορού» επιδιώκει να σκιαγραφήσει πορτρέτα χορευτών, καθηγητών, χορογράφων και ανθρώπων που χορεύουν διαφορετικά είδη χορού καταγράφοντας το πάθος, την ομαδικότητα, τον πόνο, τη σκληρή προετοιμασία, την πειθαρχία και τη χαρά που ο καθένας από αυτούς βιώνει.
Η σειρά ντοκιμαντέρ «Ώρα Χορού» είναι η πρώτη σειρά ντοκιμαντέρ στην ΕΡΤ αφιερωμένη αποκλειστικά στον χορό. Μια σειρά που για μία ακόμα σεζόν ξεχειλίζει μουσική, κίνηση και ρυθμό.
Μία ιδέα της Νικόλ Αλεξανδροπούλου, η οποία υπογράφει επίσης το σενάριο και τη σκηνοθεσία και θα μας κάνει να σηκωθούμε από τον καναπέ μας.

**Αφή Ολυμπιακής Φλόγας(Με Αγγλικούς Υπότιτλους)**
**Eπεισόδιο**: 4

Η εκπομπή, βρίσκεται στις πρόβες και την προετοιμασία των τελετών αφής και παράδοσης της Ολυμπιακής Φλόγας, με αφορμή τους Ολυμπιακούς Αγώνες του Παρισιού το 2024. H Άρτεμις Ιγνατίου, Χορογράφος και Καλλιτεχνική διευθύντρια των Τελετών Αφής και Παράδοσης της Ολυμπιακής Φλόγας, μιλάει για την ιστορία του θεσμού, για τη σημασία της χορογραφίας, αλλά και τα συναισθήματα όσων συμμετέχουν. Παράλληλα, τόσο η ίδια όσο και η Κατερίνα Λέχου και ο Γιώργος Κουτλής, μοιράζονται τις δικές τους εμπειρίες από την συμμετοχή τους.

|  |  |
| --- | --- |
| Ντοκιμαντέρ / Βιογραφία  | **WEBTV**  |

**12:30**  |   **Μονόγραμμα (2020)  (E)**   **(Τροποποίηση Προγράμματος)**
**Έτος παραγωγής:** 2019

Στην ΕΡΤ, η πορεία μιας εκπομπής 39 ετών!!!

Η μακροβιότερη πολιτιστική εκπομπή της τηλεόρασης

Τριάντα εννέα χρόνια συνεχούς παρουσίας το «Μονόγραμμα» στη δημόσια τηλεόραση. Έχει καταγράψει με μοναδικό τρόπο τα πρόσωπα που σηματοδότησαν με την παρουσία και το έργο τους την πνευματική, πολιτιστική και καλλιτεχνική πορεία του τόπου μας.

«Εθνικό αρχείο» έχει χαρακτηριστεί από το σύνολο του Τύπου και για πρώτη φορά το 2012 η Ακαδημία Αθηνών αναγνώρισε και βράβευσε οπτικοακουστικό έργο, απονέμοντας στους δημιουργούς-παραγωγούς και σκηνοθέτες Γιώργο και Ηρώ Σγουράκη το Βραβείο της Ακαδημίας Αθηνών για το σύνολο του έργου τους και ιδίως για το «Μονόγραμμα» με το σκεπτικό ότι: «…οι βιογραφικές τους εκπομπές αποτελούν πολύτιμη προσωπογραφία Ελλήνων που έδρασαν στο παρελθόν αλλά και στην εποχή μας και δημιούργησαν, όπως χαρακτηρίστηκε, έργο “για τις επόμενες γενεές”».

Η ιδέα της δημιουργίας ήταν του παραγωγού - σκηνοθέτη Γιώργου Σγουράκη, προκειμένου να παρουσιαστεί με αυτοβιογραφική μορφή η ζωή, το έργο και η στάση ζωής των προσώπων που δρουν στην πνευματική, πολιτιστική, καλλιτεχνική, κοινωνική και γενικότερα στη δημόσια ζωή, ώστε να μην υπάρχει κανενός είδους παρέμβαση και να διατηρηθεί ατόφιο το κινηματογραφικό ντοκουμέντο.

Η μορφή της κάθε εκπομπής έχει στόχο την αυτοβιογραφική παρουσίαση (καταγραφή σε εικόνα και ήχο) ενός ατόμου που δρα στην πνευματική, καλλιτεχνική, πολιτιστική, πολιτική, κοινωνική και γενικά στη δημόσια ζωή, κατά τρόπο που κινεί το ενδιαφέρον των συγχρόνων του.

Ο τίτλος είναι από το ομότιτλο ποιητικό έργο του Οδυσσέα Ελύτη (με τη σύμφωνη γνώμη του) και είναι απόλυτα καθοριστικός για το αντικείμενο που διαπραγματεύεται: Μονόγραμμα = Αυτοβιογραφία.

Το σήμα της σειράς είναι ακριβές αντίγραφο από τον σπάνιο σφραγιδόλιθο που υπάρχει στο Βρετανικό Μουσείο και χρονολογείται στον τέταρτο ως τον τρίτο αιώνα π.Χ. και είναι από καφετί αχάτη.

Τέσσερα γράμματα συνθέτουν και έχουν συνδυαστεί σε μονόγραμμα. Τα γράμματα αυτά είναι το Υ, Β, Ω και Ε. Πρέπει να σημειωθεί ότι είναι πολύ σπάνιοι οι σφραγιδόλιθοι με συνδυασμούς γραμμάτων, όπως αυτός που έχει γίνει το χαρακτηριστικό σήμα της τηλεοπτικής σειράς.

Το χαρακτηριστικό μουσικό σήμα που συνοδεύει τον γραμμικό αρχικό σχηματισμό του σήματος με την σύνθεση των γραμμάτων του σφραγιδόλιθου, είναι δημιουργία του συνθέτη Βασίλη Δημητρίου.

Σε κάθε εκπομπή ο/η αυτοβιογραφούμενος/η οριοθετεί το πλαίσιο της ταινίας η οποία γίνεται γι' αυτόν. Στη συνέχεια με τη συνεργασία τους καθορίζεται η δομή και ο χαρακτήρας της όλης παρουσίασης. Μελετούμε αρχικά όλα τα υπάρχοντα βιογραφικά στοιχεία, παρακολουθούμε την εμπεριστατωμένη τεκμηρίωση του έργου του προσώπου το οποίο καταγράφουμε, ανατρέχουμε στα δημοσιεύματα και στις συνεντεύξεις που το αφορούν και μετά από πολύμηνη πολλές φορές προεργασία ολοκληρώνουμε την τηλεοπτική μας καταγραφή.

Μέχρι σήμερα έχουν καταγραφεί 380 περίπου πρόσωπα και θεωρούμε ως πολύ χαρακτηριστικό, στην αντίληψη της δημιουργίας της σειράς, το ευρύ φάσμα ειδικοτήτων των αυτοβιογραφουμένων, που σχεδόν καλύπτουν όλους τους επιστημονικούς, καλλιτεχνικούς και κοινωνικούς χώρους με τις ακόλουθες ειδικότητες: αρχαιολόγοι, αρχιτέκτονες, αστροφυσικοί, βαρύτονοι, βιολονίστες, βυζαντινολόγοι, γελοιογράφοι, γεωλόγοι, γλωσσολόγοι, γλύπτες, δημοσιογράφοι, διευθυντές ορχήστρας, δικαστικοί, δικηγόροι, εγκληματολόγοι, εθνομουσικολόγοι, εκδότες, εκφωνητές ραδιοφωνίας, ελληνιστές, ενδυματολόγοι, ερευνητές, ζωγράφοι, ηθοποιοί, θεατρολόγοι, θέατρο σκιών, ιατροί, ιερωμένοι, ιμπρεσάριοι, ιστορικοί, ιστοριοδίφες, καθηγητές πανεπιστημίων, κεραμιστές, κιθαρίστες, κινηματογραφιστές, κοινωνιολόγοι, κριτικοί λογοτεχνίας, κριτικοί τέχνης, λαϊκοί οργανοπαίκτες, λαογράφοι, λογοτέχνες, μαθηματικοί, μεταφραστές, μουσικολόγοι, οικονομολόγοι, παιδαγωγοί, πιανίστες, ποιητές, πολεοδόμοι, πολιτικοί, σεισμολόγοι, σεναριογράφοι, σκηνοθέτες, σκηνογράφοι, σκιτσογράφοι, σπηλαιολόγοι, στιχουργοί, στρατηγοί, συγγραφείς, συλλέκτες, συνθέτες, συνταγματολόγοι, συντηρητές αρχαιοτήτων και εικόνων, τραγουδιστές, χαράκτες, φιλέλληνες, φιλόλογοι, φιλόσοφοι, φυσικοί, φωτογράφοι, χορογράφοι, χρονογράφοι, ψυχίατροι.

Η νέα σειρά εκπομπών:

Αυτοβιογραφούνται στην ενότητα αυτή: ο ζωγράφος Γιάννης Αδαμάκος, ο ηθοποιός Άγγελος Αντωνόπουλος, ο επιστήμονας και καθηγητής του ΜΙΤ Κωνσταντίνος Δασκαλάκης, ο ποιητής Γιώργος Μαρκόπουλος, ο γλύπτης Αριστείδης Πατσόγλου, η σκιτσογράφος, σκηνογράφος και ενδυματολόγος Έλλη Σολομωνίδου-Μπαλάνου, ο παλαίμαχος ποδοσφαιριστής Κώστας Νεστορίδης, η τραγουδίστρια Δήμητρα Γαλάνη, ο ποιητής, αρθρογράφος και μελετητής τους παραδοσιακού μας τραγουδιού Παντελής Μπουκάλας, ο τραγουδιστής Λάκης Χαλκιάς, ο αρχιτέκτονας Κωνσταντίνος Δεκαβάλλας, ο ζωγράφος Μάκης Θεοφυλακτόπουλος, η συγγραφέας Τατιάνα Αβέρωφ, ο αρχαιολόγος και Ακαδημαϊκός Μανώλης Κορρές, η ζωγράφος Μίνα Παπαθεοδώρου Βαλυράκη, ο κύπριος ποιητής Κυριάκος Χαραλαμπίδης, ο ζωγράφος Γιώργος Ρόρρης, ο συγγραφέας και πολιτικός Μίμης Ανδρουλάκης, ο αρχαιολόγος Νίκος Σταμπολίδης, ο λογοτέχνης Νάσος Βαγενάς, ο εικαστικός Δημήτρης Ταλαγάνης, η συγγραφέας Μάρω Δούκα, ο δεξιοτέχνης του κλαρίνου Βασίλης Σαλέας, ο συγγραφέας Άλέξης Πανσέληνος, ο τραγουδοποιός Κώστας Χατζής, η σκηνοθέτης Κατερίνα Ευαγγελάτου, η ηθοποιός και συγγραφέας παιδικών βιβλίων Κάρμεν Ρουγγέρη, η συγγραφέας Έρη Ρίτσου, και άλλοι.

**«Κάρμεν Ρουγγέρη, ηθοποιός - συγγραφέας παιδικών παραμυθιών»**

Η «Κάρμεν των παιδιών», τίτλος που φέρει υπερήφανα, παρ’ όλο που υπηρετεί την Τέχνη σε πολλές μορφές της, η ακούραστη και πολυτάλαντη ηθοποιός, σκηνοθέτης, μεσόφωνος, δημιουργός της Παιδικής Σκηνής του Εθνικού και του Θεάτρου για Παιδιά, η Κάρμεν Ρουγγέρη, αυτοβιογραφείται στο Μονόγραμμα.

Από μικρή η Κάρμεν απήγγειλε ποιήματα και έπαιζε στις θεατρικές παραστάσεις του σχολείου της. Οκτώ χρονών βρέθηκε στην Κύπρο με μετάθεση του πατέρας της που ήταν καθηγητής. Εκεί της δόθηκε η ευκαιρία να παίξει στο έργο «Η Χιονάτη και οι επτά νάνοι». «Έκανα τον καθρέφτη, έναν ρόλο που είχε πολύ τραγούδι. Τραγουδούσα πάντοτε καλά. Η παράσταση αυτή με σημάδεψε. Ήταν η πρώτη μου επαφή με το θέατρο» λέει.

Τελειώνοντας το γυμνάσιο έδωσε εξετάσεις στην Δραματική Σχολή του Θεάτρου Τέχνης. Όταν αποφοίτησε είχε την τύχη να την επιλέξει ο Δημήτρης Ροντήρης. Ξεκίνησε με αρχαία τραγωδία στο Ηρώδειο. Παράλληλα σπούδαζε κλασικό τραγούδι. Άρχισε να παίζει στο Εθνικό Θέατρο, όπου παρέμεινε για πολλά χρόνια. Παράλληλα πήρε μέρος σε πολλές τηλεοπτικές σειρές. Μπήκε στην Λυρική Σκηνή, δίνοντας εξετάσεις σαν μεσόφωνος κι εκεί γνώρισε τον σύζυγό της, τον Ανδρέα Κουλουμπή. Γεννιούνται η Χριστίνα και ο Βίκτωρ Κουλουμπής, τα δυο παιδιά τους.

«Το ότι ασχολήθηκα με το Θέατρο για Παιδιά το οφείλω στα παιδιά μου. Είχαν πολλά ερεθίσματα. Δεν τους αρκούσε να παίζουν απλώς μπάλα ή κυνηγητό στην γειτονιά. Σκέφτηκα λοιπόν, να φτιάξω μια θεατρική ομάδα για να περνάμε όλοι καλά τα Σαββατοκύριακα – τα παιδιά μου, οι φίλοι τους, αλλά και εγώ» αφηγείται.

Δημιουργήθηκε έτσι μια θεατρική ομάδα, με 30 παιδιά, οι «Ρακοσυλλέκτες», αφού από τα σκουπίδια και τα άχρηστα – για άλλους – αντικείμενα δημιουργούσαν τα σκηνικά τους. Η Χριστίνα, η κόρη της έγινε η πρώτη ενδυματολόγος από το τίποτα, εννιά χρονών κάνει τα κοστούμια!!

Στο Εθνικό, μόλις έγινε διευθυντής ο Νίκος Κούρκουλος (της το είπε υποσχεθεί παλιότερα) της ανέθεσε τη δημιουργία της Παιδικής Σκηνής «ΤΟ ΠΑΙΔΙΚΟ ΣΤΕΚΙ» στο θέατρο Κατίνας Παξινού.

Δύο χρόνια αργότερα η Λυρική Σκηνή, της ζήτησε να δημιουργήσει όπερα για παιδιά, χωρίς χρηματική αμοιβή. Στην αρχή έπαιζαν μόνο τα Σαββατοκύριακα. Όταν έγινε διευθυντής ο μαέστρος Λουκάς Καρυτινός, και βλέποντας την επιτυχία, ζήτησε να παίζουν κάθε μέρα. Το θέατρο γέμιζε ασφυκτικά. Μια από τις ωραιότερες στιγμές της ζωής της ήταν οι παραστάσεις για τα παιδιά, στο Ηρώδειο. Ήταν μια δική της ιδέα. Ο Νίκος Κούρκουλος, ενθουσιάστηκε και το πραγμάτωσε. Έτσι με σύνθημα «Ένα Ηρώδειο γεμάτο παιδιά» το θέατρο πλημμύρισε από χιλιάδες μικρούς θεατές όλων των ηλικιών. «Το θέατρο για παιδιά δεν είναι να τ’ αρπάξουμε» λέει, «όταν έχεις να κάνεις με παιδιά, πρέπει σίγουρα να το αγαπάς αυτό που κάνεις. Πρέπει να σέβεσαι τα παιδιά και πρέπει να βρίσκεις τον τρόπο να τα καθηλώσεις»

Τα τελευταία χρόνια, μαζί με την κόρη της, δημιουργεί και αφιερώνει όλο το εαυτό της στο ΘΕΑΤΡΟ ΓΙΑ ΠΑΙΔΙΑ. «Τον τελευταίο καιρό στην σκηνοθεσία έχει μπει και η Χριστίνα, η οποία έχει τα εφόδια να μπορέσει να συνεχίσει αυτό που κάνουμε. Δεδομένου ότι και το αγαπάει πολύ και έχει τα προσόντα να το κάνει, επειδή είναι και εξαιρετική εικαστικός! Οι παραστάσεις οι δικές μας ίσως να μην ήταν τόσο καλές αν δεν είχαν την αγκαλιά, την εικαστική, της Χριστίνας.»

Παραγωγός: Γιώργος Σγουράκης
Σκηνοθεσία: Περικλής Κ. Ασπρούλιας - Μπάμπης Πλαϊτάκης - Χρίστος Ακρίδας - Κιμ Ντίμον - Στέλιος Σγουράκης
Δημοσιογραφική επιμέλεια: Αντώνης Εμιρζάς - Ιωάννα Κολοβού
Σύμβουλος εκπομπής: Νέλλη Κατσαμά
Φωτογραφία: Μαίρη Γκόβα
Ηχοληψία: Λάμπρος Γόβατζης - Νίκος Παναγοηλιόπουλος
Μοντάζ - μίξη ήχου: Σταμάτης Μαργέτης
Διεύθυνση Παραγωγής: Στέλιος Σγουράκης

|  |  |
| --- | --- |
| Ψυχαγωγία / Ελληνική σειρά  | **WEBTV** **ERTflix**  |

**13:00**  |   **Ηλέκτρα (ΝΕΟ ΕΠΕΙΣΟΔΙΟ)**  

Β' ΚΥΚΛΟΣ

Το ερωτικό δράμα εποχής «Ηλέκτρα», βασισμένο σε μια ιδέα της συγγραφέως Ελένης Καπλάνη, σε σκηνοθεσία της Βίκυς Μανώλη και σενάριο της Μαντώς Αρβανίτη και του Θωμά Τσαμπάνη, επιστρέφει τη νέα τηλεοπτική σεζόν στην ERTWorld με καινούργια επεισόδια γεμάτα ανατροπές, ανομολόγητους έρωτες και σκοτεινά μυστικά που έρχονται στο φως.

Η δεύτερη σεζόν της σειράς φωτίζει και πάλι το μικρό νησί της Αρσινόης. Ένοχα μυστικά, προδοσίες, εγκλήματα, έρχονται στο φως. Ο καθρέφτης γυρνάει ανάποδα. Ο Σωτήρης, προδομένος από γυναίκα, πατέρα κι αδερφό, θα γίνει από θύμα θύτης. Οι επιλογές του σε αυτό το ταξίδι εκδίκησης θα τον οδηγήσουν στο μοιραίο τέλος. Ο Νικόλας, σ’ ένα ειρωνικό γύρισμα της μοίρας, θα γίνει από θύτης θύμα μιας αδίστακτης γυναίκας. Η Νέμεσις είναι εδώ για τον Νικόλα μα και για την Ηλέκτρα που πρόδωσε τον Σωτήρη, αλλά και προδόθηκε από τον Παύλο. Ο αρραβώνας της κόρης της μαζί του θα είναι το μεγαλύτερο χτύπημα που έχει δεχτεί ποτέ στη ζωή της. Θα τ’ αντέξει; Ηλέκτρα, Σωτήρης, Παύλος, Νεφέλη και Νικόλας παλεύουν να ζήσουν, να λησμονήσουν, ν’ αγαπηθούν, να εκδικηθούν, να εξιλεωθούν. Όλοι τους έρμαια της μοίρας μα και των επιλογών τους. Καθένας στον πόνο του, καθένας στη μοναξιά του μα και στην οργισμένη εκδίκησή του… Στο τέλος, ποιος θα νικήσει, μα και ποιος θα διαλυθεί; Τι θα απομείνει; Ραγισμένες ψυχές, σκόρπια κομμάτια χάους που μονάχα ένα χέρι θεϊκό θα μπορέσει να συναρμολογήσει.

**[Με αγγλικούς υπότιτλους]**
**Eπεισόδιο**: 163

Η απώλεια της Δέσπως πλανάται σαν σκιά πάνω από την οικογένεια, αφήνοντας ανοιχτές πληγές — και κανείς δεν πονά περισσότερο απ’ τη Δόμνα. Η ρήξη της με τον Στέργιο μοιάζει οριστική, καθώς σκληρές κουβέντες ειπώνονται και αποφάσεις που σοκάρουν, ανακοινώνονται. Η Φιόνα δείχνει πως δεν έχει σκοπό να σταματήσει πουθενά: επιστρέφει πιο δυναμική από ποτέ και δείχνει να παίρνει πίσω όχι μόνο την περιουσία της, αλλά και τον ίδιο τον έλεγχο του παιχνιδιού. Όσοι της στάθηκαν εμπόδιο, τώρα πληρώνουν — και πληρώνουν ακριβά. Την ίδια στιγμή, μια απρόσμενη επιστροφή, σηματοδοτεί μια νέα εποχή• μια εποχή που βρίσκει την ΚΥΠ νικήτρια, αλλά όχι ήρεμη. Ο Σωτήρης νιώθει πως ο κλοιός γύρω του σφίγγει — όχι μόνο από τους εχθρούς του, αλλά κι από την ίδια του του συνείδηση.

Παίζουν: Έμιλυ Κολιανδρή (Ηλέκτρα), Αποστόλης Τότσικας (Παύλος Φιλίππου), Τάσος Γιαννόπουλος (Σωτήρης Βρεττός), Κατερίνα Διδασκάλου (Δόμνα Σαγιά), Γιώργος Συμεωνίδης (Στέργιος Σαγιάς), Λουκία Παπαδάκη (Τιτίκα Βρεττού), Αλέξανδρος Μυλωνάς (Πέτρος Βρεττός), Θανάσης Πατριαρχέας (Νικόλας Βρεττός), Νεφέλη Κουρή (Κατερίνα), Ευαγγελία Μουμούρη (Μερόπη Χατζή), Δανάη Λουκάκη (Ζωή Νικολαΐδου), Δρόσος Σκώτης (Κυριάκος Χατζής), Ειρήνη Λαφαζάνη (Δανάη), Βίκτωρας Πέτσας (Βασίλης), Όλγα Μιχαλοπούλου (Νεφέλη), Νεκτάρια Παναγιωτοπούλου (Σοφία), Εμμανουήλ Γεραπετρίτης (Περλεπές- Διευθυντής σχολείου), Άρης Αντωνόπουλος (υπαστυνόμος Μίμης), Νίκος Ιωαννίδης (Κωνσταντής), Χρήστος Γεωργαλής (Σεραφεντίνογλου), Ιφιγένεια Πιερίδου (Ουρανία), Αστέριος Κρικώνης (Φανούρης), Φανή Καταβέλη (Ελένη), Παύλος Κουρτίδης (Ορέστης Μίχος), Ελένη Κούστα (Μάρω), Αλκιβιάδης Μαγγόνας (Τέλης), Ευγενία Καραμπεσίνη (Φιλιώ), Αλέξανδρος Βάρθης (Δικηγόρος Νάσος Δημαράς), Μάκης Αρβανιτάκης (πρόεδρος δικαστηρίου), Βασίλειος-Κυριάκος Αφεντούλης (αστυνομικός Χάρης), Αιμιλιανός Σταματάκης (Σταύρος).
Νέοι χαρακτήρες που έρχονται στη σειρά «Ηλέκτρα»: Αλεξάνδρα Παντελάκη (Δέσπω Καραβά), Ηλιάνα Μαυρομάτη (Αγνή Ντούτση), Σπύρος Σταμούλης (Αλέξης Μπόγρης)

Σενάριο: Μαντώ Αρβανίτη, Θωμάς Τσαμπάνης
Σκηνοθεσία: Βίκυ Μανώλη
Σκηνοθέτες: Θανάσης Ιατρίδης, Λίνος Χριστοδούλου
Διεύθυνση φωτογραφίας: Γιάννης Μάνος, Αντώνης Κουνέλας
Ενδυματολόγος: Έλενα Παύλου
Σκηνογράφος: Κική Πίττα
Οργάνωση παραγωγής: Θοδωρής Κόντος
Εκτέλεση παραγωγής: JK PRODUCTIONS – ΚΑΡΑΓΙΑΝΝΗΣ
Παραγωγή: ΕΡΤ

|  |  |
| --- | --- |
| Ψυχαγωγία / Γαστρονομία  | **WEBTV** **ERTflix**  |

**14:05**  |   **Ποπ Μαγειρική (ΝΕΟ ΕΠΕΙΣΟΔΙΟ)**  

Η' ΚΥΚΛΟΣ

Για 6η χρονιά, η ΠΟΠ Μαγειρική αναδεικνύει τον πλούτο των υλικών της ελληνικής υπαίθρου και δημιουργεί μοναδικές γεύσεις, με τη δημιουργική υπογραφή του σεφ Ανδρέα Λαγού που βρίσκεται ξανά στο τιμόνι της εκπομπής!

Φέτος, η ΠΟΠ Μαγειρική είναι ανανεωμένη, με νέα κουζίνα, νέο on air look και μουσικό σήμα, νέες ενότητες, αλλά πάντα σταθερή στον βασικό της στόχο, να μας ταξιδέψει σε κάθε γωνιά της Ελλάδας, να φέρει στο τραπέζι μας τα ανεκτίμητης αξίας αγαθά της ελληνικής γης, να φωτίσει μέσα από τη γαστρονομία την παράδοση των τόπων μας και τη σπουδαιότητα της διαφύλαξης του πλούσιου λαογραφικού μας θησαυρού, και να τιμήσει τους παραγωγούς της χώρας μας που πασχίζουν καθημερινά για την καλλιέργειά τους.
Σημαντικό στοιχείο σε κάθε συνταγή είναι τα βίντεο που συνοδεύουν την παρουσίαση του κάθε προϊόντος, με σημαντικές πληροφορίες για την ιστορία του, την διατροφική του αξία, την προέλευσή του και πολλά ακόμα που εξηγούν κάθε φορά τον λόγο που κάθε ένα από αυτά ξεχωρίζει και κερδίζει επάξια περίοπτη θέση στα πιο ευφάνταστα τηλεοπτικά –και όχι μόνο- μενού.
Η εκπομπή εμπλουτίζεται επίσης με βίντεο – αφιερώματα που θα μας αφηγούνται τις ιστορίες των ίδιων των παραγωγών και θα μας διακτινίζουν στα πιο όμορφα και εύφορα μέρη μιας Ελλάδας που ίσως δεν γνωρίζουμε, αλλά σίγουρα θέλουμε να μάθουμε!
Οι ιστορίες αυτές θα αποτελέσουν το μέσο, από το οποίο όλα τα ελληνικά Π.Ο.Π και Π.Γ.Ε προϊόντα, καθώς και όλα τα υλικά, που συνδέονται άρρηκτα με την κουλτούρα και την παραγωγή της κάθε περιοχής, θα βρουν τη δική τους θέση στην κουζίνα της εκπομπής και θα εμπνεύσουν τον Αντρέα Λαγό να δημιουργήσει συνταγές πεντανόστιμες, πρωτότυπες, γρήγορες αλλά και οικονομικές, με φόντο, πάντα, την ασυναγώνιστα όμορφη Ελλάδα!
Μαζί του, ο Αντρέας Λαγός θα έχει ξανά αγαπημένα πρόσωπα της ελληνικής τηλεόρασης, καλλιτέχνες, δημοσιογράφους, ηθοποιούς και συγγραφείς που θα τον βοηθούν να μαγειρέψει, θα του μιλούν για τις δικές τους γαστρονομικές προτιμήσεις και εμπειρίες και θα του αφηγούνται με τη σειρά τους ιστορίες που αξίζει να ακουστούν.
Γιατί οι φωνές των ανθρώπων ακούγονται διαφορετικά μέσα σε μια κουζίνα. Εκεί, μπορούν να αφήνονται στις μυρωδιές και στις γεύσεις που τους φέρνουν στο μυαλό αναμνήσεις και τους δημιουργούν μια όμορφη και χαλαρή διάθεση να μοιραστούν κομμάτια του εαυτού τους που το φαγητό μόνο μπορεί να ξυπνήσει!
Κάπως έτσι, για άλλη μια σεζόν, ο Ανδρέας Λαγός θα καλεί καλεσμένους και τηλεθεατές να μην ξεχνούν να μαγειρεύουν με την καρδιά τους, για αυτούς που αγαπούν!

Γιατί η μαγειρική μπορεί να είναι ΠΟΠ Μαγειρική!

#popmageiriki

**«Κωνσταντίνος Φραντζής - Μαλοτήρα Κρήτης, Φλωμάρια Λήμνου»**
**Eπεισόδιο**: 187

Στο στούντιο της «ΠΟΠ Μαγειρικής» έρχεται ο ανερχόμενος τραγουδιστής, Κωνσταντίνος Φραντζής.
Μαζί με τον Ανδρέα Λαγό, μαγειρεύουν δύο λαχταριστές συνταγές με Μαλοτήρα Κρήτης και Φλωμάρια Λήμνου.
Ο Κωνσταντίνος Φραντζής μας μιλά για την καταγωγή του από την Πάρο, την αγάπη του για το τραγούδι, το πέρασμά του από την υποκριτική και αν θα ήθελε να κάνει ξανά κάτι ως ηθοποιός, αλλά και την καλή διατροφή που ακολουθεί.

Παρουσίαση: Ανδρέας Λαγός
Επιμέλεια συνταγών: Ανδρέας Λαγός
Σκηνοθεσία: Γιώργος Λογοθέτης
Οργάνωση παραγωγής: Θοδωρής Σ. Καβαδάς
Αρχισυνταξία: Tζίνα Γαβαλά
Διεύθυνση παραγωγής: Βασίλης Παπαδάκης
Διευθυντής Φωτογραφίας: Θέμης Μερτύρης
Υπεύθυνη Καλεσμένων- Δημοσιογραφική επιμέλεια: Νικολέτα Μακρή
Παραγωγή: GV Productions

|  |  |
| --- | --- |
| Ψυχαγωγία  | **WEBTV** **ERTflix**  |

**15:00**  |   **Ραντεβού... στην Ευρώπη, με την Επιστήμη Μπινάζη  (E)**   **(Τροποποίηση Προγράμματος)**

Ραντεβού στην Ευρώπη: ένα road trip στην καρδιά μας

Πού κρύβουν τα κλιματιστικά στη Νίκαια; Πώς είναι να ζεις σε ένα πλωτό σπίτι στο Δούναβη; Πίνουν ασύρτικο στη Μασσαλία; Γιατί ένα μπαρ στη Ζυρίχη επιλέγει να έχει άσχημη θέα; Και επιτέλους τι να υποστηρίζουμε, Σαμπντόρια ή Τζένοα;

Ξεχάστε ό,τι ξέρατε για την Ευρώπη. Ήρθε η ώρα να τη δείτε μέσα από τα μάτια των Ελλήνων που την έκαναν σπίτι τους!

Η Επιστήμη Μπινάζη ξεκινά για ένα road trip από τη μια άκρη της Ευρώπης στην άλλη. Δεν σταματά στους πιο δημοφιλείς προορισμούς, κινείται off the beaten track αναζητώντας τις πόλεις όπου χτυπά η καρδιά του ευρωπαϊκού οικοδομήματος. Μπολόνια, Μασσαλία, Ζυρίχη, Στρασβούργο, Νίκαια, Γένοβα, Βελιγράδι...

Σε κάθε πόλη έχει για οδηγό, εκτός από online χάρτη, Έλληνες που ζουν και δραστηριοποιούνται εκεί. Άλλοι σπούδασαν στην πόλη και παρέμειναν, άλλοι κυνήγησαν εκεί τα όνειρά τους, κάποιοι μετέφεραν εκεί τις επιχειρήσεις τους. Όλοι μετρούν σήμερα δύο πατρίδες.

Μας ανοίγουν τα σπίτια τους, μας δείχνουν τα στέκια τους, μας ξεναγούν στον τόπο τους με το μοναδικό τρόπο του ντόπιου. Καλεσμένοι, αλλά ταυτόχρονα και οικοδεσπότες, μας μιλούν για τη ζωή εκτός συνόρων. Τι τους λείπει από την Ελλάδα και τι θα μπορούσε να τους γυρίσει πίσω; Είναι η Ευρώπη το κοινό μας σπίτι και πώς βλέπουν τις αλλαγές που έχουν συντελεστεί τα τελευταία χρόνια από το βορρά ως το νότο;

Ακολουθήστε μας σε ένα διττό ταξίδι, στο δρόμο και εντός μας. Ελάτε μαζί μας να γνωρίσουμε το κοινό μας σπίτι. Έχουμε Ραντεβού στην Ευρώπη.

**«Φιλιππούπολη»(Πλόβντιβ) (Με Αγγλικούς Υπότιτλους)**

Τα έχει όλα. Ποτάμι, ρωμαϊκά και βυζαντινά μνημεία, μια παλιά πόλη κανονικό στολίδι, πολιτισμό, πράσινο, ευκαιρίες, ενώ είναι και μια ανάσα από τη Βόρεια Ελλάδα. Δεν είναι τυχαίο που στο Πλόβντιβ ή Φιλιππούπολη (περί αυτής ο λόγος), τη δεύτερη σε πληθυσμό πόλη της Βουλγαρίας, βρίσκεις πολλούς Έλληνες, πολλούς και ωραίους Έλληνες!

Λίγο έξω από το κέντρο της Φιλιππούπολης, στη βιομηχανική περιοχή, θα συναντήσουμε το Γιώργο Αλεξανδρή, διευθύνοντα σύμβουλο του Ομίλου Alexandris. Το εργοστάσιο της Alexandris Engineering στη Φιλιππούπολη κατασκευάζει εξαρτήματα ακριβείας για τη βιομηχανία εμφιάλωσης και τροφίμων. Όπως λέει στην Επιστήμη Μπινάζη, δεν ισχύει ότι η Βουλγαρία δεν «χωρά» άλλους Έλληνες επιχειρηματίες. Το αντίθετο! Αρκεί βέβαια να είναι ανταγωνιστικοί, να κοιτούν στο μέλλον και να έχουν κάτι διαφορετικό να προσφέρουν.

Δεν είναι ο μόνος μύθος που θα σπάσουμε σε αυτό το επεισόδιο. Ένα από τα πιο ανθεκτικά στερεότυπα για τη Βουλγαρία έχει σχέση με τα πανεπιστήμια. Τι ισχύει τελικά; Μπαίνει όποιος θέλει και βγαίνει χωρίς κόπο; Τις απορίες μας λύνει η Κωνσταντίνα Κωνσταντινίδου, ένα νέο κορίτσι που όχι μόνο σπούδασε Παιδαγωγικά σε ένα όπως λέει υψηλού επιπέδου ακαδημαϊκό περιβάλλον, αλλά έπιασε αμέσως δουλειά σαν δασκάλα.

Όμως ήρθε η ώρα για έναν καφέ. Ο Μάνος Καρυωτάκης διατηρεί ένα από τα πιο φημισμένα καφέ και ζαχαροπλαστεία της Φιλιππούπολης, στέκι Ελλήνων και όχι μόνο! Και φυσικά σε ένα ελληνικό μαγαζί, στην καρδιά της Φιλιππούπολης, έμελλε να δοκιμάσουμε το καλύτερο σισιλιάνικο κανόλι της ιστορίας!

Οι εκπλήξεις συνεχίστηκαν όταν στο καφέ του Μάνου βρήκαμε τον Παύλο Κικριλή, πρώην μπασίστα των Τερμιτών, ο οποίος ήρθε κι αυτός ως επιχειρηματίας στην πόλη και ρίζωσε. Μας μίλησε για τους χαλαρούς ρυθμούς της Φιλιππούπολης και για τους πολύ καλούς μουσικούς της.

Παρουσίαση: Επιστήμη Μπινάζη
Σκηνοθεσία: Μάνος Αρμουτάκης
Κείμενα: Επιστήμη Μπινάζη
Έρευνα-Αρχισυνταξία: Λίνα Γιάνναρου
Εικονοληψία: Μάνος Αρμουτάκης, Κλεάνθης Κουφαλιώτης
Μακιγιάζ: Σοφία Καϊσίδου
Μοντάζ: Μάνος Αρμουτάκης
Μιξάζ: Κώστας Ντόκος
Motion Graphics Design: Βαγγέλης Μολυβιάτης
Μουσική Επιμέλεια: Επιστήμη Μπινάζη
Λογιστήριο: Κωνσταντίνα Θεοφιλοπούλου
Επικοινωνία: Γιώργος Ρόμπολας
Creative Producer: Γιούλη Παπαοικονόμου
Executive Producers: Πέτρος Αδαμαντίδης, Αλέξανδρος Χριστογιάννης
Παραγωγοί: Κωνσταντίνος Τζώρτζης, Νίκος Βερβερίδης
Εκτέλεση Παραγωγής: ελc productions σε συνεργασία με τη Dare Film

|  |  |
| --- | --- |
| Ψυχαγωγία / Εκπομπή  | **WEBTV** **ERTflix**  |

**16:00**  |   **Ανοιχτό Βιβλίο  (E)**  

**Έτος παραγωγής:** 2024

Σειρά ωριαίων εκπομπών παραγωγής ΕΡΤ 2024.

Η εκπομπή «Ανοιχτό βιβλίο», με τον Γιάννη Σαρακατσάνη, είναι αφιερωμένη αποκλειστικά στο βιβλίο και στους Έλληνες συγγραφείς.

Σε κάθε εκπομπή αναδεικνύουμε τη σύγχρονη, ελληνική, εκδοτική δραστηριότητα φιλοξενώντας τους δημιουργούς της, προτείνουμε παιδικά βιβλία για τους μικρούς αναγνώστες, επισκεπτόμαστε έναν καταξιωμένο συγγραφέα που μας ανοίγει την πόρτα στην καθημερινότητά του, ενώ διάσημοι καλλιτέχνες μοιράζονται μαζί μας τα βιβλία που τους άλλαξαν τη ζωή!

**Eπεισόδιο**: 6

100 κορίτσια μας μιλάνε για την εμπειρία του να είσαι νέα γυναίκα στην Ελλάδα του σήμερα… μέσω ενός βιβλίου.
Συζητάμε με τις επιμελήτριες του βιβλίου-έρευνα: “μικρές επικίνδυνες”.
Επισκεπτόμαστε το Γιάννη Ξανθούλη στο σπίτι του και μας λέει για το βιβλίο που γράφει τώρα αλλά και για το ένα βιβλίο που γράφει και ξανά και ξανά σε όλη του τη ζωή.
Ο Γιώργος Χατζηπαύλου μας λέει για τα βιβλία που τον καθόρισαν ενώ η Ελπινίκη Παπαδοπούλου συζητάει με το σκηνοθέτη Δημήτρη Τάρλοου για το πώς ένα βιβλίο γίνεται παράσταση.
Πρόσωπα /Ιδιότητες (Με σειρά εμφάνισης): Γιάννης Σαρακατσάνης, Μαίη Ζανή, Στέλλα Κάζαγλη, Μαριάνα Σκυλακάκη, Ελπινίκη Παπαδοπούλου, Δημήτρης Τάρλοου, Γιώργος Χατζηπαύλου, Γιάννης Ξανθούλης

Παρουσίαση: Γιάννης Σαρακατσάνης
Αρχισυνταξία: Ελπινίκη Παπαδοπούλου
Σκηνοθεσία: Κωνσταντίνος Γουργιώτης, Γιάννης Σαρακατσάνης
Διεύθυνση Φωτογραφίας: Άρης Βαλεργάκης
Οπερατέρ: Άρης Βαλεργάκης, Γιάννης Μαρούδας, Καρδόγερος Δημήτρης
Ήχος: Γιωργής Σαραντηνός
Μίξη Ήχου: Χριστόφορος Αναστασιάδης
Σχεδιασμός γραφικών: Νίκος Ρανταίος (Guirila Studio)
Μοντάζ-post production: Δημήτρης Βάτσιος
Επεξεργασία Χρώματος: Δημήτρης Βάτσιος
Μουσική Παραγωγή: Δημήτρης Βάτσιος
Συνθέτης Πρωτότυπης Μουσικής (Σήμα Αρχής): Zorzes Katris
Οργάνωση και Διεύθυνση Παραγωγής: Κωνσταντίνος Γουργιώτης
Δημοσιογράφος: Ελευθερία Τσαλίκη
Βοηθός Διευθυντή Παραγωγής: Κωνσταντίνος Σαζακλόγλου
Βοηθός Γενικών Καθηκόντων: Γιώργος Τσεσμετζής
Κομμώσεις - Μακιγιάζ: Νικόλ Κοτσάντα

|  |  |
| --- | --- |
| Ψυχαγωγία / Εκπομπή  | **WEBTV** **ERTflix**  |

**17:00**  |   **#Start  (E)**  

Ωριαία εκπομπή παραγωγής ΕΡΤ, 2024-2025

Η δημοσιογράφος και παρουσιάστρια Λένα Αρώνη παρουσιάζει τη νέα τηλεοπτική σεζόν το #STΑrt, μία ολοκαίνουργια πολιτιστική εκπομπή που φέρνει στο προσκήνιο τις σημαντικότερες προσωπικότητες που με το έργο τους έχουν επηρεάσει και διαμορφώσει την ιστορία του σύγχρονου Πολιτισμού.

Με μια δυναμική και υψηλής αισθητικής προσέγγιση, η εκπομπή φιλοδοξεί να καταγράψει την πορεία και το έργο σπουδαίων δημιουργών από όλο το φάσμα των Τεχνών και των Γραμμάτων -από το Θέατρο και τη Μουσική έως τα Εικαστικά, τη Λογοτεχνία και την Επιστήμη- εστιάζοντας στις στιγμές που τους καθόρισαν, στις προκλήσεις που αντιμετώπισαν και στις επιτυχίες που τους ανέδειξαν.

Σε μια εποχή που το κοινό αναζητά αληθινές και ουσιαστικές συναντήσεις, η Λένα Αρώνη με αμεσότητα και ζεστασιά εξερευνά τη ζωή, την καριέρα και την πορεία κορυφαίων δημιουργών, καταγράφοντας την προσωπική και καλλιτεχνική διαδρομή τους. Πάντα με την εγκυρότητα και τη συνέπεια που τη χαρακτηρίζει.

**«Κωνσταντίνος Ρήγος »**
**Eπεισόδιο**: 6

Η Λένα Αρώνη υποδέχεται τον κορυφαίο χορογράφο, σκηνοθέτη και Διευθυντή του Μπαλέτου της Εθνικής Λυρικής Σκηνής, Κωνσταντίνο Ρήγο, σε μια σπάνια και αποκαλυπτική συνέντευξη που φέρνει στο φως την προσωπική και καλλιτεχνική διαδρομή του.
Η Λένα Αρώνη ταξίδεψε στο μακρινό Νόβισαντ της Σερβίας, στο Φεστιβάλ Χορού Βελιγραδίου, ένα από τα σημαντικότερα φεστιβάλ χορού διεθνώς, όπου λίγες ημέρες πριν παρουσιαστεί στην Αίθουσα Σταύρος Νιάρχος της ΕΛΣ, έκανε παγκόσμια πρεμιέρα η νέα παραγωγή χορού του Μπαλέτου της Εθνικής Λυρικής Σκηνής “Χρυσή εποχή” σε χορογραφία Κωνσταντίνου Ρήγου και έκανε μαζί του μία συνέντευξη ζωής.
Ο Κωνσταντίνος Ρήγος, ένας από τους πιο καταξιωμένους καλλιτέχνες του σύγχρονου ελληνικού θεάτρου και χορού, μιλάει για την 35χρονη πορεία του, τις συνεργασίες του με διεθνείς σκηνοθέτες, την πορεία του Χοροθέατρου ΟΚΤΑΝΑ και τη σύγχρονη σκηνή του χορού στην Ελλάδα.
Μια συνέντευξη που ξεδιπλώνει την πορεία ενός κορυφαίου χορογράφου, από τις πρώτες του δημιουργίες μέχρι τη διεθνή αναγνώριση και την επιτυχία του στην Εθνική Λυρική Σκηνή, προσφέροντας στο κοινό μοναδικές ιστορίες και αναμνήσεις από τη σκηνή και την καλλιτεχνική του διαδρομή.

Παρουσίαση - Αρχισυνταξία: Λένα Αρώνη

Σκηνοθεσία: Μανώλης Παπανικήτας
Δ/νση Παράγωγης: Άρης Παναγιωτίδης
Β. Σκηνοθέτη: Μάριος Πολυζωγόπουλος
Δημοσιογραφική Ομάδα: Δήμητρα Δάρδα, Γεωργία Οικονόμου

|  |  |
| --- | --- |
| Ενημέρωση / Εκπομπή  | **WEBTV** **ERTflix**  |

**18:00**  |   **365 Στιγμές**   **(Τροποποίηση Προγράμματος)**

Γ' ΚΥΚΛΟΣ

**Έτος παραγωγής:** 2024

Πίσω από τις ειδήσεις και τα μεγάλα γεγονότα βρίσκονται πάντα ανθρώπινες στιγμές. Στιγμές που καθόρισαν την πορεία ενός γεγονότος, που σημάδεψαν ζωές ανθρώπων, που χάραξαν ακόμα και την ιστορία. Αυτές τις στιγμές επιχειρεί να αναδείξει η εκπομπή «365 Στιγμές» με τη Σοφία Παπαϊωάννου, φωτίζοντας μεγάλα ζητήματα της κοινωνίας, της πολιτικής, της επικαιρότητας και της ιστορίας του σήμερα. Με ρεπορτάζ σε σημεία και χώρους που διαδραματίζεται το γεγονός, στην Ελλάδα και το εξωτερικό.
Δημοσιογραφία 365 μέρες τον χρόνο, καταγραφή στις «365 Στιγμές».

**«Δίνοντας ξανά ζωή στα ελληνικά βουνά»**
**Eπεισόδιο**: 14

Τον Δεκέμβριο του 2023 μια ομάδα νέων επιστημόνων ανέβηκαν με αντίξοες συνθήκες στη Δρακόλιμνη της Τύμφης, για να μελετήσουν το ανεξερεύνητο οικοσύστημα. Τα συμπεράσματα, προκαλούν έκπληξη. Μια άλλη ομάδα νέων, μετακόμισε στο σχεδόν εγκαταλελειμμένο χωριό Δεμάτι του Ζαγορίου, και έστησαν δύο ορεινά θερμοκήπια. Από εκεί, ξεκίνησε ένα ολόκληρο «κίνημα» αναβίωσης της γύρω περιοχής.

Η εκπομπή «365 Στιγμές» με τη Σοφία Παπαϊωάννου συναντά τους ανθρώπους που ξαναδίνουν ζωή στα ελληνικά βουνά κι αναδεικνύουν τη σημασία τους για το φυσικό περιβάλλον και για τη ζωή όλων μας. Η Ευαγγελία, που ζει μόνη της σε ένα χωριό 5 κατοίκων, ο Άρης, ένας τριαντάρης στο ψηλότερο κατοικημένο χωριό των Βαλκανίων, ένα ζευγάρι με τα μοναδικά παιδιά του χωριού Βίτσα, έκαναν το μεγάλο βήμα και δεν το μετάνιωσαν ποτέ.

Παρουσίαση: Σοφία Παπαϊωάννου
Έρευνα: Σοφία Παπαϊωάννου
Αρχισυνταξία: Σταύρος Βλάχος - Μάγια Φιλιπποπούλου

|  |  |
| --- | --- |
| Ταινίες  | **WEBTV**  |

**19:00**  |   **Ο Μαγκούφης - Ελληνική Ταινία**  

**Έτος παραγωγής:** 1959
**Διάρκεια**: 84'

Αισθηματική κωμωδία

Ένα γεροντοπαλίκαρο, ορκισμένος εχθρός του γάμου, τη νύχτα της παραμονής των Χριστουγέννων, συνειδητοποιεί τη μοναξιά του και αποφασίζει να παντρευτεί. Αποτελεί πρόκληση για την προξενήτρα σπιτονοικοκυρά του, η οποία θέλει να τον παντρέψει με μία κοπέλα που τον αγαπάει αληθινά. Πράγματι, όταν ο ίδιος θα αρρωστήσει, η κοπέλα θα είναι η μόνη που θα τον φροντίσει και θα νοιαστεί γι’ αυτόν, με αποτέλεσμα να αναπτυχθεί ανάμεσά τους ένα ειδύλλιο που θα οδηγήσει σε γάμο.

Παίζουν: Μίμης Φωτόπουλος, Γεωργία Βασιλειάδου, Μάρθα Βούρτση, Γιάννης Φέρμης, Γιάννης Σπαρίδης Σενάριο: Βασίλης Σπυρόπουλος, Παναγιώτης Παπαδούκας Σκηνοθεσία: Τζανής Αλιφέρης

|  |  |
| --- | --- |
|  | **ERTflix**  |

**20:30**  |   **Πρόσωπα και Ιστορίες  (E)**

Ιστορίες ζωής σε πρώτο πρόσωπο. Μια πρωτότυπη σειρά 15 ντοκιμαντέρ μικρού μήκους.

Δεκαπέντε πρόσωπα αφηγούνται στην κάμερα ένα πολύ προσωπικό κομμάτι της ζωής τους, μια εμπειρία, ένα γεγονός που τους άλλαξε τη ζωή, μια απόφαση που καθόρισε τη στάση τους απέναντι στον κόσμο.

Μια ιδέα της Ίλιας Παπασπύρου.

**Αριάδνη Παπαθεοδώρου**

Η Αριάδνη Παπαθεοδώρου είναι μία 17χρονη ακτιβίστρια που έχει την οικολογία, την κλιματική αλλαγή, τα δικαιώματα των γυναικών και των προσφύγων και εν γένει τα ανθρώπινα δικαιώματα, προτεραιότητά της. Έχοντας χαρακτηριστεί ως η «Greta» της Ελλάδας, παλεύει ανάμεσα στην ευθύνη που νιώθει να έχει για να αλλάξει τον κόσμο και την ανεμελιά της ηλικίας της.

Σκηνοθεσία
Γιάννης Μισουρίδης, Σπύρος Τσιφτσής

|  |  |
| --- | --- |
| Ντοκιμαντέρ / Τέχνες - Γράμματα  | **WEBTV** **ERTflix**  |

**20:45**  |   **Η Λέσχη του Βιβλίου  (E)**  

**Έτος παραγωγής:** 2022

O Γιώργος Αρχιμανδρίτης, στη νέα λογοτεχνική εκπομπή της ΕΡΤ «Η λέσχη του βιβλίου», παρουσιάζει κλασικά έργα που σφράγισαν την ιστορία του ανθρώπινου πνεύματος με τον αφηγηματικό τους κόσμο, τη γλώσσα και την αισθητική τους.

Από τον Όμηρο και τον Σαίξπηρ, μέχρι τον Ντοστογιέφσκι, τον Προυστ και την Βιρτζίνια Γουλφ, τα προτεινόμενα βιβλία συνιστούν έναν οδηγό ανάγνωσης για όλους, μια «ιδανική βιβλιοθήκη» με αριστουργήματα που ταξιδεύουν στο χρόνο και συνεχίζουν να μας μαγεύουν και να μας συναρπάζουν.

Γιώργος Αρχιμανδρίτης: Συγγραφέας, δημιουργός ραδιοφωνικών ντοκιμαντέρ τέχνης και πολιτισμού, δοκιμιογράφος και δημοσιογράφος, ο Γιώργος Αρχιμανδρίτης είναι Διδάκτωρ Συγκριτικής Γραμματολογίας της Σορβόννης.
Το 2008, διετέλεσε Πρέσβης Πολιτισμού της Ελλάδας, στο πλαίσιο της Γαλλικής Προεδρίας στην Ευρώπη.
Το 2010, τιμήθηκε από τη Γαλλική Δημοκρατία με τον τίτλο του Ιππότη του Τάγματος των Γραμμάτων και των Τεχνών και, το 2019, προήχθη σε Αξιωματούχο του ίδιου Τάγματος για τη συμβολή του στον τομέα του Πολιτισμού στη Γαλλία και τον κόσμο. Το 2021 ορίστηκε εντεταλμένος εκπρόσωπος του Ελληνικού Ιδρύματος Πολιτισμού στο Παρίσι.
Στη Γαλλία κυκλοφορούν τα βιβλία του: Mot à Mot (με την Danielle Mitterrand), Μikis Théodorakis par lui-même και Théo Angelopoulos-Le temps suspendu.
Στην Ελλάδα κυκλοφορούν τα βιβλία του «Μίκης Θεοδωράκης-Η ζωή μου», «Θόδωρος Αγγελόπουλος-Με γυμνή φωνή», «Μελίνα-Μια σταρ στην Αμερική» (με τον Σπύρο Αρσένη) και «Γιάννης Μπεχράκης-Με τα μάτια της ψυχής» (Εκδόσεις Πατάκη).

Είναι τακτικός συνεργάτης της Δημόσιας Γαλλικής Ραδιοφωνίας (France Culture), καθώς και της Ελβετικής Δημόσιας Ραδιοφωνίας (RTS).
Άρθρα και συνεντεύξεις του με εξέχουσες διεθνείς προσωπικότητες δημοσιεύονται στον γαλλικό τύπο (Le Monde, L’Obs-Nouvel Observateur, Le Point, La Gazette Drouot), ενώ συμμετέχει τακτικά στα διεθνή συνέδρια Art for Tomorrow και Athens Democracy Forum της εφημερίδας The New York Times.

**«Ο Κόμης Μοντεχρίστος - Αλέξανδρος Δουμάς o Πατέρας» (Με Αγγλικούς Υπότιτλους)**
Επιμέλεια-παρουσίαση: Γιώργος Αρχιμανδρίτης
Σκηνοθεσία: Μιχάλης Λυκούδης
Φωτισμός: Ανδρέας Ζαχαράτος
Μουσική τίτλων: Βαγγέλης Φάμπας
Εκτέλεση παραγωγής: Massive Productions

|  |  |
| --- | --- |
| Ντοκιμαντέρ  | **WEBTV** **ERTflix**  |

**21:00**  |   **Βίλατζ Γιουνάιτεντ  (E)**   **(Τροποποίηση Προγράμματος)**

Β' ΚΥΚΛΟΣ

**Έτος παραγωγής:** 2025

Εβδομαδιαία σειρά εκπομπών παραγωγής ΕΡΤ 2025

Η Βίλατζ Γιουνάιτεντ, το αθλητικο-ταξιδιωτικό ντοκιμαντέρ παρατήρησης, επισκέπτεται μικρά χωριά που έχουν δικό τους γήπεδο και ντόπιους ποδοσφαιριστές.
Μαθαίνει την ιστορία της ομάδας και τη σύνδεσή της με την ιστορία του χωριού. Μπαίνει στα σπίτια των ποδοσφαιριστών, τους ακολουθεί στα χωράφια, τα μαντριά, τα καφενεία και καταγράφει, δίχως την παραμικρή παρέμβαση, την καθημερινότητά τους μέσα στην εβδομάδα, μέχρι και την ημέρα του αγώνα.
Επτά κάμερες καταγράφουν όλα όσα συμβαίνουν στον αγώνα, την κερκίδα, τους πάγκους και τα αποδυτήρια, ενώ υπάρχουν μικρόφωνα παντού. Για πρώτη φορά σε αγώνα στην Ελλάδα, μικρόφωνο έχει και παίκτης της ομάδας εντός αγωνιστικού χώρου κατά τη διάρκεια του αγώνα.
Και αυτή τη σεζόν, η Βίλατζ Γιουνάιτεντ θα ταξιδέψει σε όλη την Ελλάδα. Ξεκινώντας από την Ασπροκκλησιά Τρικάλων με τον Άγιαξ (τον κανονικό και όχι τον ολλανδικό), θα περάσει από το Αχίλλειο της Μαγνησίας, για να συνεχίσει το ταξίδι στο Σπήλι Ρεθύμνου, τα Καταλώνια Πιερίας, το Κοντοπούλι Λήμνου, τον Πολύσιτο Ξάνθης, τη Ματαράγκα Αιτωλοακαρνανίας, το Χιλιόδενδρο Καστοριάς, την Καλλιράχη Θάσου, το Ζαΐμι Καρδίτσας, τη Γρίβα Κιλκίς, πραγματοποιώντας συνολικά 16 ταξίδια σε όλη την επικράτεια της Ελλάδας. Όπου υπάρχει μπάλα και αγάπη για το χωριό.

**«ΑΟ Συκιάς Ημαθίας» (Με Αγγλικούς Υπότιτλους)**

Ο ΑΟΣ είναι το καμάρι του μικρού ορεινού χωριού της Συκιάς Μαγνησίας που μετρά λιγότερους από 100 κατοίκους.

Αποκομμένοι από παντού οι Συκιώτες ξεμυτάνε χάρις στην ομάδα τους, που την κρατάνε ακμαία και αξιόμαχη τρία αδέλφια. Ο πατέρας τους τους μεγάλωσε στο χωριό, γαλουχώντας τους με το αξίωμα: τη Συκιά και τα μάτια σας.

Ο Κωνσταντίνος Βήτος είναι ο πρόεδρος, ο Χρήστος Βήτος γνωστός και ως ο στρατηγός, είναι ο προπονητής του, ενώ σε ρόλο αμυντικού ογκόλιθου και κυματοθραύστη παίζει ο Άρης Βήτος. Η οικογένεια των Βήτων είναι που κρατά την ομάδα ζωντανή, όπως και όλο το χωριό που, χωρίς την ομάδα του, θεωρείται βέβαιο πως θα είχε σβήσει.

Στη Συκιά, η προπόνηση θεωρείται πολύ σπάνιο γεγονός καθώς συμβαίνει κάθε τρεις μήνες. Όμως, με κάποιον μαγικό τρόπο, η ομάδα τα πηγαίνει περίφημα και στην έδρα της παραμένει αήττητη.

Ιδέα, Διεύθυνση παραγωγής, Μουσική επιμέλεια: Θανάσης Νικολάου
Σκηνοθεσία, Διεύθυνση φωτογραφίας: Κώστας Αμοιρίδης
Οργάνωση παραγωγής: Αλεξάνδρα Καραμπουρνιώτη
Αρχισυνταξία: Θάνος Λεύκος-Παναγιώτου
Δημοσιογραφική έρευνα: Σταύρος Γεωργακόπουλος
Αφήγηση: Στέφανος Τσιτσόπουλος
Μοντάζ: Παύλος Παπαδόπουλος, Χρήστος Πράντζαλος, Κωνσταντίνος Στάθης
Βοηθός μοντάζ: Δημήτρης Παπαναστασίου
Εικονοληψία: Γιάννης Σαρόγλου, Ζώης Αντωνής, Γιάννης Εμμανουηλίδης, Δημήτρης Παπαναστασίου, Κωνσταντίνος Κώττας
Ηχοληψία: Σίμος Λαζαρίδης, Τάσος Καραδέδος
Γραφικά: Θανάσης Γεωργίου

|  |  |
| --- | --- |
| Ψυχαγωγία / Ελληνική σειρά  | **WEBTV** **ERTflix**  |

**22:00**  |   **Ζακέτα Να Πάρεις  (E)**  

Κωμική σειρά μυθοπλασίας

Τι κι αν δεν χειμώνιασε ακόμα; Τι κι αν κυκλοφορούμε ακόμα με τα κοντομάνικα; Τι κι αν κάποιοι βρίσκονται ακόμα σε νησιά και παραλίες; Μια ζακέτα πρέπει πάντα να την έχουμε μαζί!

Κι επειδή συνήθως την ξεχνάμε, οι απολαυστικές «μαμάδες» Ελένη Ράντου (Φούλη), Δάφνη Λαμπρόγιαννη (Δέσποινα) και Φωτεινή Μπαξεβάνη (Αριστέα) επιστρέφουν… δριμύτερες στις οθόνες μας, μέσα από την κωμική σειρά «Ζακέτα να πάρεις», για να μας το υπενθυμίσουν και να μας χαρίσουν ξανά άφθονο γέλιο με τις ξεκαρδιστικές περιπέτειές τους.

Οι τρεις απίθανες μαμάδες γυρίζουν από τις διακοπές τους ανανεωμένες και κάνουν τα πάντα για να μείνουν κι αυτόν τον χειμώνα στην Αθήνα. Θα τα καταφέρουν ή τελικά θα τσακωθούν και μεταξύ τους; Και η Αριστέα, δηλαδή, δεν θα παντρέψει τον Ευθύμη (Παναγιώτης Γαβρέλας); Γιατί, η Δέσποινα; Θα αφήσει μόνο του τον Μάνο (Βασίλης Αθανασόπουλος), ύστερα μάλιστα από διπλό χωρισμό; Η Φούλη, πάντως, έχει πάρει αποφάσεις για το μέλλον της στη νύχτα, αν και φαίνεται ότι η Ευγενία (Αρετή Πασχάλη) μάλλον θα ανακαλύψει τα ψέματα που της λέγανε μαζί με τον Λουκά (Μιχάλης Τιτόπουλος) και θα υπάρξουν ανατροπές. Όχι ότι και της Αριστέας δεν της ανατρέπει όλα της τα σχέδια η αποκάλυψη του Ευθύμη για το μεγάλο μυστικό του‧ αλλά θα βρει αυτή τον τρόπο και θα του κάνει πάλι προξενιό! Δεν είναι, βέβαια, σίγουρο ότι θα την αφήσει η Θάλεια (Αντριάνα Ανδρέοβιτς), η οποία φέτος είναι αποφασισμένη να διεκδικήσει τον Ευθύμη. Όπως, δηλαδή, θα κάνει και ο Παντελής (Κώστας Αποστολάκης) με τη γειτόνισσά του, παρόλο που, εντέλει, θα μπει κι αυτός σε δίλημμα.

Η Φούλη, η Δέσποινα κι η Αριστέα υπόσχονται λοιπόν και φέτος ιστορίες γεμάτες γέλιο, ανακατέματα, παρεξηγήσεις, τσακωμούς, συγκίνηση, αγάπη. Ιστορίες όπως μόνο με την Ελληνίδα μάνα θα τις ζήσεις…

Και μην ξεχάσεις… «Ζακέτα να πάρεις»!

**«Ζήλια μου»**
**Eπεισόδιο**: 30

Ο Παντελής βρίσκει το θάρρος, ύστερα από πολλούς μήνες, να ζητήσει από τη Δέσποινα να βγουν. Κανονικό ραντεβού, για φαγητό, οι δυο τους. Η Δέσποινα αρνείται, αλλά υπό την πίεση των κοριτσιών, και ειδικά της Φούλης που παίρνει όρκο πως το ενδιαφέρον του Παντελή είναι ερωτικό, αποφασίζει την άλλη μέρα να του πει πως το ξανασκέφτηκε και δέχεται. Όταν χτυπάει, όμως, την πόρτα του, μαζί με τον Παντελή εμφανίζεται και μια πολύ όμορφη και πολύ νέα κοπέλα, η Αθηνά. Κι ενώ η Δέσποινα κατηγορεί τα κορίτσια πως εξαιτίας τους πήγε να εκτεθεί και όχι μόνο δεν τη θέλει ο Παντελής, αλλά, ορίστε, έχει και σχέση, η Φούλη προσπαθεί να αποδείξει ότι Παντελής και Αθηνά δεν είναι ζευγάρι, ενώ η Αριστέα θυμώνει με τη διαφορά της ηλικίας. Τα γεγονότα, όμως, δείχνουν πως όχι μόνο υπάρχει σχέση, αλλά είναι δυνατή και μακροχρόνια…

Σενάριο: Nίκος Μήτσας, Κωνσταντίνα Γιαχαλή
Σκηνοθεσία: Αντώνης Αγγελόπουλος
Κοστούμια: Δομνίκη Βασιαγιώργη
Σκηνογραφία: Τζιοβάνι Τζανετής
Ηχοληψία: Γιώργος Πόταγας
Διεύθυνση φωτογραφίας: Σπύρος Δημητρίου
Μουσική επιμέλεια: Ασημάκης Κοντογιάννης
Τραγούδι τίτλων αρχής:
Μουσική: Θέμης Καραμουρατίδης
Στίχοι: Γεράσιμος Ευαγγελάτος
Ερμηνεύει η Ελένη Τσαλιγοπούλου

Εκτέλεση παραγωγής: Αργοναύτες ΑΕ
Creative producer: Σταύρος Στάγκος
Παραγωγή: Πάνος Παπαχατζής

Παίζουν: Ελένη Ράντου (Φούλη), Δάφνη Λαμπρόγιαννη (Δέσποινα), Φωτεινή Μπαξεβάνη (Αριστέα), Βασίλης Αθανασόπουλος (Μάνος), Παναγιώτης Γαβρέλας (Ευθύμης), Μιχάλης Τιτόπουλος (Λουκάς), Αρετή Πασχάλη (Ευγενία), Ηρώ Πεκτέση (Τόνια), Αντριάνα Ανδρέοβιτς (Θάλεια), Κώστας Αποστολάκης (Παντελής)

Και οι μικρές Αλίκη Μπακέλα & Ελένη Θάνου

|  |  |
| --- | --- |
| Ψυχαγωγία / Ελληνική σειρά  | **WEBTV** **ERTflix**  |

**23:00**  |   **Η Παραλία (ΝΕΟ ΕΠΕΙΣΟΔΙΟ)**  

Β' ΚΥΚΛΟΣ

Στην Κρήτη του 1975
Η δεύτερη σεζόν της «Παραλίας» μάς μεταφέρει στην Κρήτη του 1975, σε μια εποχή όπου η Ελλάδα αφήνει σιγά σιγά πίσω της το σκοτάδι της χούντας και η Δημοκρατία παλεύει να βρει τα πατήματά της στο ανασυγκροτημένο ελληνικό κράτος. Στους λαξευμένους βράχους των Ματάλων, παλιοί και νέοι χαρακτήρες συνυπάρχουν και αναζητούν την ταυτότητά τους μέσα σ’ έναν κόσμο που αλλάζει ραγδαία.

Μυστικά, έρωτας και εκδίκηση
Ταυτόχρονα, μια σκοτεινή ιστορία από την περίοδο της γερμανικής Κατοχής έρχεται στην επιφάνεια, απειλώντας ακόμα μια φορά να στοιχειώσει το παρόν. Μια ιστορία που όλοι λίγο έως πολύ ήξεραν, αλλά πολύ συνειδητά επέλεξαν να ξεχάσουν, και όσοι την έζησαν και επιβίωσαν, αργά ή γρήγορα, θα ζητήσουν εκδίκηση.

Η επιστροφή του Παύλου (Δημήτρης Κίτσος) στην πατρογονική γη και η γνωριμία του με την Ιφιγένεια (Αφροδίτη Λιάντου) φέρνουν στην επιφάνεια έναν απαγορευμένο, αλλά ταυτόχρονα παράφορο έρωτα. Ο Παύλος προσπαθεί να πάρει την εξουσία στα χέρια του, ενώ η Ιφιγένεια να τη διατηρήσει. Δεν γίνεται ο ένας να επιτύχει, χωρίς να αποτύχει ο άλλος.

Μια ωδή στην Κρήτη και στον έρωτα
Η σειρά «Η παραλία» επέστρεψε για μια δεύτερη σεζόν γεμάτη ίντριγκες, συγκινήσεις και εκπλήξεις. Μια ωδή στην Κρήτη, στην ομορφιά της φύσης και στη δύναμη του απαγορευμένου έρωτα.

Η συνέχεια της αγαπημένης σειράς είναι ακόμα πιο συναρπαστική, με τους παλιούς ήρωες να έρχονται αντιμέτωποι με νέες προκλήσεις και νέους χαρακτήρες να φέρνουν φρέσκο αέρα στην ιστορία.

Πόσα μυστικά μπορεί να κρύβονται στα άδυτα νερά των Ματάλων;

Το σενάριο της σειράς είναι εμπνευσμένο από την πρωτότυπη ιδέα των Πηνελόπης Κουρτζή και Αυγής Βάγια.
Εμπνευσμένο από το βιβλίο: «Το κορίτσι με το σαλιγκάρι» της Πηνελόπης Κουρτζή.

**Eπεισόδιο**: 136

Η Φανή αναγκάζεται να εξιστορήσει στον Απόστολο την πιο τραγική στιγμή από το παρελθόν της και να του πει όλη την αλήθεια για τον πραγματικό πατέρα της Ιφιγένειας. Στην πανσιόν, η Χριστίνα προσπαθεί να κερδίσει χρόνο και να μην γίνει αντιληπτή από την Μαρία, που σχεδιάζει την δημιουργία ενός μεγάλου μουσείου. Εντωμεταξύ, ο Σήφης κανονίζει συνάντηση με τον εντολέα της Χριστίνας, όμως τα πράγματα παίρνουν απρόσμενη τροπή. Ο Παύλος αγχώνεται για τον Απόστολο και τον προτρέπει, να μην κρατά μυστικά από την αδερφή του. Στη φυλακή, ο Γιόχαν δέχεται επίσκεψη από τον Γεροντάκη, που εξελίσσεται βίαια. Ο Δημητρός θέλει να καλέσουν φίλους και να γιορτάσουν μαζί με την Σοφί, που πλέον το μαγαζί του ανήκει, όμως η πραγματικότητα ανατρέπει τα σχέδια τους και τους σοκάρει. Ψαρεύοντας τον Παπαδουράκη, η Ελένη μαθαίνει όσα τις απέκρυψε ο Διονύσης και καταλήγει να τον απειλεί ανοιχτά για τις αποκαλύψεις που θα κάνει στον Παύλο.

Παίζουν: Δημήτρης Μοθωναίος (Χάρης Καλαφάτης), Μαρία Ναυπλιώτου (χήρα – Ειρήνη), Νικολάκης Ζεγκίνογλου (πιτσιρικάς – Μανώλης), Αλέξανδρος Λογοθέτης (Διονύσης Αρχοντάκης), Δημήτρης Κίτσος (Παύλος Αρχοντάκης), Μπέτυ Λιβανού (Νικολίνα Αρχοντάκη), Γιώργος Νινιός (Δημητρός Αρχοντάκης), Μαίρη Μηνά (Μαίρη), Νικόλας Παπαγιάννης (Γράντος Μαυριτσάκης), Ευσταθία Τσαπαρέλη (Κερασία Μαυριτσάκη), Αλέξανδρος Μούκανος (Παπα-Νικόλας Μαυριτσάκης), Κατερίνα Λυπηρίδου (Ελένη Ανδρουλιδάκη), Γωγώ Καρτσάνα (Μαρία Ζαφειράκη), Τάκης Σακελλαρίου (Κώστας Ζαφειράκης), Μαρία Μπαγανά (Νόνα Ζηνοβάκη), Δημήτρης Ξανθόπουλος (Σήφης Γερωνυμάκης), Αναστασία Γερωνυμάκη (Νικολαΐς Μπιμπλή), Άντριαν Φρίλινγκ (Ρόμπερτ), Νικόλας Παπαϊωάννου (Κολτσιδάκης), Νίκος Καραγεώργης (Παντελής Αρβανιτάκης), Γιώργος Γιαννόπουλος (Μανόλης Παπαγιαννάκης), Ξένια Ντάνια (Τες Γουίλσον), Ελεάνα Στραβοδήμου (Ναταλί Πασκάλ), Γιώργος Σαββίδης (Τόμι Μπέικερ)

Νέοι χαρακτήρες στη σειρά «Η παραλία»: Αφροδίτη Λιάντου (Ιφιγένεια Τουφεξή), Αλεξία Καλτσίκη (Φανή Τουφεξή), Κώστας Κάππας (Χρήστος Τουφεξής), Χρήστος Κραγιόπουλος (Απόστολος Τουφεξής), Ντένια Στασινοπούλου (Σοφί), Σύρμω Κεκέ (Μπέρτα), Ειρήνη Γιώτη (Άρια), Ανδριάνα Σαράντη (Γιούντιθ), Ευθαλία Παπακώστα (Έιμι), Άλκης Μπακογιάννης (Ιάκωβος Γεροντάκης)

Σενάριο: Παναγιώτης Ιωσηφέλης
Εμπνευσμένο από την πρωτότυπη ιδέα των: Πηνελόπης Κουρτζή και Αυγής Βάγια
Εμπνευσμένο από το βιβλίο: «Το κορίτσι με το σαλιγκάρι» της Πηνελόπης Κουρτζή, το οποίο κυκλοφορεί από τις εκδόσεις «Ψυχογιός»
Σκηνοθεσία: Στέφανος Μπλάτσος
Σκηνοθέτες: Εύη Βαρδάκη, Γιώργος Κικίδης
Διεύθυνση φωτογραφίας: Ανδρέας Γούλος, Άγγελος Παπαδόπουλος
Σκηνογραφία: Σοφία Ζούμπερη
Ενδυματολογία: Νινέττα Ζαχαροπούλου
Μακιγιάζ: Λία Πρωτοπαππά, Έλλη Κριαρά
Ηχοληψία: Παναγιώτης Ψημμένος, Σωκράτης Μπασιακούλης
Μοντάζ: Χρήστος Μαρκάκης
Μουσικοί-στίχοι: Alex Sid, Δημήτρης Νάσιος (Quasamodo)
Μουσική επιμέλεια: Ασημάκης Κοντογιάννης
Casting: Ηρώ Γάλλου
Οργάνωση παραγωγής: Δημήτρης Αποστολίδης
Project manager: Ορέστης Πλακιάς
Executive producer: Βασίλης Χρυσανθόπουλος
Παραγωγός: Στέλιος Κοτιώνης
Εκτέλεση παραγωγής: Foss Productions
Παραγωγή: ΕΡΤ

|  |  |
| --- | --- |
| Ψυχαγωγία / Ελληνική σειρά  | **WEBTV** **ERTflix**  |

**00:00**  |   **Ηλέκτρα  (E)**  

Β' ΚΥΚΛΟΣ

Το ερωτικό δράμα εποχής «Ηλέκτρα», βασισμένο σε μια ιδέα της συγγραφέως Ελένης Καπλάνη, σε σκηνοθεσία της Βίκυς Μανώλη και σενάριο της Μαντώς Αρβανίτη και του Θωμά Τσαμπάνη, επιστρέφει τη νέα τηλεοπτική σεζόν στην ERTWorld με καινούργια επεισόδια γεμάτα ανατροπές, ανομολόγητους έρωτες και σκοτεινά μυστικά που έρχονται στο φως.

Η δεύτερη σεζόν της σειράς φωτίζει και πάλι το μικρό νησί της Αρσινόης. Ένοχα μυστικά, προδοσίες, εγκλήματα, έρχονται στο φως. Ο καθρέφτης γυρνάει ανάποδα. Ο Σωτήρης, προδομένος από γυναίκα, πατέρα κι αδερφό, θα γίνει από θύμα θύτης. Οι επιλογές του σε αυτό το ταξίδι εκδίκησης θα τον οδηγήσουν στο μοιραίο τέλος. Ο Νικόλας, σ’ ένα ειρωνικό γύρισμα της μοίρας, θα γίνει από θύτης θύμα μιας αδίστακτης γυναίκας. Η Νέμεσις είναι εδώ για τον Νικόλα μα και για την Ηλέκτρα που πρόδωσε τον Σωτήρη, αλλά και προδόθηκε από τον Παύλο. Ο αρραβώνας της κόρης της μαζί του θα είναι το μεγαλύτερο χτύπημα που έχει δεχτεί ποτέ στη ζωή της. Θα τ’ αντέξει; Ηλέκτρα, Σωτήρης, Παύλος, Νεφέλη και Νικόλας παλεύουν να ζήσουν, να λησμονήσουν, ν’ αγαπηθούν, να εκδικηθούν, να εξιλεωθούν. Όλοι τους έρμαια της μοίρας μα και των επιλογών τους. Καθένας στον πόνο του, καθένας στη μοναξιά του μα και στην οργισμένη εκδίκησή του… Στο τέλος, ποιος θα νικήσει, μα και ποιος θα διαλυθεί; Τι θα απομείνει; Ραγισμένες ψυχές, σκόρπια κομμάτια χάους που μονάχα ένα χέρι θεϊκό θα μπορέσει να συναρμολογήσει.

**[Με αγγλικούς υπότιτλους]**
**Eπεισόδιο**: 163

Η απώλεια της Δέσπως πλανάται σαν σκιά πάνω από την οικογένεια, αφήνοντας ανοιχτές πληγές — και κανείς δεν πονά περισσότερο απ’ τη Δόμνα. Η ρήξη της με τον Στέργιο μοιάζει οριστική, καθώς σκληρές κουβέντες ειπώνονται και αποφάσεις που σοκάρουν, ανακοινώνονται. Η Φιόνα δείχνει πως δεν έχει σκοπό να σταματήσει πουθενά: επιστρέφει πιο δυναμική από ποτέ και δείχνει να παίρνει πίσω όχι μόνο την περιουσία της, αλλά και τον ίδιο τον έλεγχο του παιχνιδιού. Όσοι της στάθηκαν εμπόδιο, τώρα πληρώνουν — και πληρώνουν ακριβά. Την ίδια στιγμή, μια απρόσμενη επιστροφή, σηματοδοτεί μια νέα εποχή• μια εποχή που βρίσκει την ΚΥΠ νικήτρια, αλλά όχι ήρεμη. Ο Σωτήρης νιώθει πως ο κλοιός γύρω του σφίγγει — όχι μόνο από τους εχθρούς του, αλλά κι από την ίδια του του συνείδηση.

Παίζουν: Έμιλυ Κολιανδρή (Ηλέκτρα), Αποστόλης Τότσικας (Παύλος Φιλίππου), Τάσος Γιαννόπουλος (Σωτήρης Βρεττός), Κατερίνα Διδασκάλου (Δόμνα Σαγιά), Γιώργος Συμεωνίδης (Στέργιος Σαγιάς), Λουκία Παπαδάκη (Τιτίκα Βρεττού), Αλέξανδρος Μυλωνάς (Πέτρος Βρεττός), Θανάσης Πατριαρχέας (Νικόλας Βρεττός), Νεφέλη Κουρή (Κατερίνα), Ευαγγελία Μουμούρη (Μερόπη Χατζή), Δανάη Λουκάκη (Ζωή Νικολαΐδου), Δρόσος Σκώτης (Κυριάκος Χατζής), Ειρήνη Λαφαζάνη (Δανάη), Βίκτωρας Πέτσας (Βασίλης), Όλγα Μιχαλοπούλου (Νεφέλη), Νεκτάρια Παναγιωτοπούλου (Σοφία), Εμμανουήλ Γεραπετρίτης (Περλεπές- Διευθυντής σχολείου), Άρης Αντωνόπουλος (υπαστυνόμος Μίμης), Νίκος Ιωαννίδης (Κωνσταντής), Χρήστος Γεωργαλής (Σεραφεντίνογλου), Ιφιγένεια Πιερίδου (Ουρανία), Αστέριος Κρικώνης (Φανούρης), Φανή Καταβέλη (Ελένη), Παύλος Κουρτίδης (Ορέστης Μίχος), Ελένη Κούστα (Μάρω), Αλκιβιάδης Μαγγόνας (Τέλης), Ευγενία Καραμπεσίνη (Φιλιώ), Αλέξανδρος Βάρθης (Δικηγόρος Νάσος Δημαράς), Μάκης Αρβανιτάκης (πρόεδρος δικαστηρίου), Βασίλειος-Κυριάκος Αφεντούλης (αστυνομικός Χάρης), Αιμιλιανός Σταματάκης (Σταύρος).
Νέοι χαρακτήρες που έρχονται στη σειρά «Ηλέκτρα»: Αλεξάνδρα Παντελάκη (Δέσπω Καραβά), Ηλιάνα Μαυρομάτη (Αγνή Ντούτση), Σπύρος Σταμούλης (Αλέξης Μπόγρης)

Σενάριο: Μαντώ Αρβανίτη, Θωμάς Τσαμπάνης
Σκηνοθεσία: Βίκυ Μανώλη
Σκηνοθέτες: Θανάσης Ιατρίδης, Λίνος Χριστοδούλου
Διεύθυνση φωτογραφίας: Γιάννης Μάνος, Αντώνης Κουνέλας
Ενδυματολόγος: Έλενα Παύλου
Σκηνογράφος: Κική Πίττα
Οργάνωση παραγωγής: Θοδωρής Κόντος
Εκτέλεση παραγωγής: JK PRODUCTIONS – ΚΑΡΑΓΙΑΝΝΗΣ
Παραγωγή: ΕΡΤ

|  |  |
| --- | --- |
| Ταινίες  | **WEBTV**  |

**01:10**  |   **Βίβα Ρένα - Ελληνική Ταινία**   **(Τροποποίηση Προγράμματος)**

**Έτος παραγωγής:** 1967
**Διάρκεια**: 83'

Η Ρένα, ξεπεσμένη λαϊκή τραγουδίστρια από την Κέρκυρα, ζει στην Αθήνα με τον μπουζουξή αδελφό της Στράτο, ενώ μία εξαδέλφη της, η Πεπίτα ντι Κόρφου με την οποία μοιάζουν σαν δύο σταγόνες νερό, είναι μεγάλη βεντέτα του ελαφρού τραγουδιού και μένει στη Ρώμη με τον αρραβωνιαστικό της Αντόνιο. Ο εφοπλιστής Λάμπρος Φωκάς καλεί στη δεξίωσή του την Πεπίτα, με την οποία είχε γνωριστεί πριν από χρόνια στη Νάπολη –αλλά εκείνη αδυνατεί να προσέλθει. Ένας κατεργάρης ατζέντης παρουσιάζει τη Ρένα στη θέση της Πεπίτα. Αρχικά το τέχνασμα έχει επιτυχία και ο Φωκάς γοητεύεται από την Πεπίτα-Ρένα. Η κομπίνα και η πλαστοπροσωπία αποκαλύπτονται, όταν η Πεπίτα έρχεται στην Ελλάδα για διακοπές. Ο Φωκάς γίνεται έξαλλος, αλλά η Πεπίτα τον ηρεμεί. Δεν έγινε δα και τίποτα…

Παίζουν: Ρένα Βλαχοπούλου, Λάμπρος Κωνσταντάρας, Νίκος Ρίζος, Ανδρέας Μπάρκουλης, Νίκος Φέρμας, Αλέκος Κουρής, Δημήτρης Νικολαΐδης, Χρήστος Δοξαράς, Νικήτας ΠλατήςΣενάριο: Λάκης Μιχαηλίδης
Φωτογραφία: Βασίλης Βασιλειάδης
Μουσική: Γιώργος Κατσαρός
Σκηνοθεσία: Κώστας Καραγιάννης

|  |  |
| --- | --- |
| Ντοκιμαντέρ / Βιογραφία  | **WEBTV**  |

**03:00**  |   **Μονόγραμμα (2020)  (E)**   **(Τροποποίηση Προγράμματος)**

**Έτος παραγωγής:** 2019

Στην ΕΡΤ, η πορεία μιας εκπομπής 39 ετών!!!

Η μακροβιότερη πολιτιστική εκπομπή της τηλεόρασης

Τριάντα εννέα χρόνια συνεχούς παρουσίας το «Μονόγραμμα» στη δημόσια τηλεόραση. Έχει καταγράψει με μοναδικό τρόπο τα πρόσωπα που σηματοδότησαν με την παρουσία και το έργο τους την πνευματική, πολιτιστική και καλλιτεχνική πορεία του τόπου μας.

«Εθνικό αρχείο» έχει χαρακτηριστεί από το σύνολο του Τύπου και για πρώτη φορά το 2012 η Ακαδημία Αθηνών αναγνώρισε και βράβευσε οπτικοακουστικό έργο, απονέμοντας στους δημιουργούς-παραγωγούς και σκηνοθέτες Γιώργο και Ηρώ Σγουράκη το Βραβείο της Ακαδημίας Αθηνών για το σύνολο του έργου τους και ιδίως για το «Μονόγραμμα» με το σκεπτικό ότι: «…οι βιογραφικές τους εκπομπές αποτελούν πολύτιμη προσωπογραφία Ελλήνων που έδρασαν στο παρελθόν αλλά και στην εποχή μας και δημιούργησαν, όπως χαρακτηρίστηκε, έργο “για τις επόμενες γενεές”».

Η ιδέα της δημιουργίας ήταν του παραγωγού - σκηνοθέτη Γιώργου Σγουράκη, προκειμένου να παρουσιαστεί με αυτοβιογραφική μορφή η ζωή, το έργο και η στάση ζωής των προσώπων που δρουν στην πνευματική, πολιτιστική, καλλιτεχνική, κοινωνική και γενικότερα στη δημόσια ζωή, ώστε να μην υπάρχει κανενός είδους παρέμβαση και να διατηρηθεί ατόφιο το κινηματογραφικό ντοκουμέντο.

Η μορφή της κάθε εκπομπής έχει στόχο την αυτοβιογραφική παρουσίαση (καταγραφή σε εικόνα και ήχο) ενός ατόμου που δρα στην πνευματική, καλλιτεχνική, πολιτιστική, πολιτική, κοινωνική και γενικά στη δημόσια ζωή, κατά τρόπο που κινεί το ενδιαφέρον των συγχρόνων του.

Ο τίτλος είναι από το ομότιτλο ποιητικό έργο του Οδυσσέα Ελύτη (με τη σύμφωνη γνώμη του) και είναι απόλυτα καθοριστικός για το αντικείμενο που διαπραγματεύεται: Μονόγραμμα = Αυτοβιογραφία.

Το σήμα της σειράς είναι ακριβές αντίγραφο από τον σπάνιο σφραγιδόλιθο που υπάρχει στο Βρετανικό Μουσείο και χρονολογείται στον τέταρτο ως τον τρίτο αιώνα π.Χ. και είναι από καφετί αχάτη.

Τέσσερα γράμματα συνθέτουν και έχουν συνδυαστεί σε μονόγραμμα. Τα γράμματα αυτά είναι το Υ, Β, Ω και Ε. Πρέπει να σημειωθεί ότι είναι πολύ σπάνιοι οι σφραγιδόλιθοι με συνδυασμούς γραμμάτων, όπως αυτός που έχει γίνει το χαρακτηριστικό σήμα της τηλεοπτικής σειράς.

Το χαρακτηριστικό μουσικό σήμα που συνοδεύει τον γραμμικό αρχικό σχηματισμό του σήματος με την σύνθεση των γραμμάτων του σφραγιδόλιθου, είναι δημιουργία του συνθέτη Βασίλη Δημητρίου.

Σε κάθε εκπομπή ο/η αυτοβιογραφούμενος/η οριοθετεί το πλαίσιο της ταινίας η οποία γίνεται γι' αυτόν. Στη συνέχεια με τη συνεργασία τους καθορίζεται η δομή και ο χαρακτήρας της όλης παρουσίασης. Μελετούμε αρχικά όλα τα υπάρχοντα βιογραφικά στοιχεία, παρακολουθούμε την εμπεριστατωμένη τεκμηρίωση του έργου του προσώπου το οποίο καταγράφουμε, ανατρέχουμε στα δημοσιεύματα και στις συνεντεύξεις που το αφορούν και μετά από πολύμηνη πολλές φορές προεργασία ολοκληρώνουμε την τηλεοπτική μας καταγραφή.

Μέχρι σήμερα έχουν καταγραφεί 380 περίπου πρόσωπα και θεωρούμε ως πολύ χαρακτηριστικό, στην αντίληψη της δημιουργίας της σειράς, το ευρύ φάσμα ειδικοτήτων των αυτοβιογραφουμένων, που σχεδόν καλύπτουν όλους τους επιστημονικούς, καλλιτεχνικούς και κοινωνικούς χώρους με τις ακόλουθες ειδικότητες: αρχαιολόγοι, αρχιτέκτονες, αστροφυσικοί, βαρύτονοι, βιολονίστες, βυζαντινολόγοι, γελοιογράφοι, γεωλόγοι, γλωσσολόγοι, γλύπτες, δημοσιογράφοι, διευθυντές ορχήστρας, δικαστικοί, δικηγόροι, εγκληματολόγοι, εθνομουσικολόγοι, εκδότες, εκφωνητές ραδιοφωνίας, ελληνιστές, ενδυματολόγοι, ερευνητές, ζωγράφοι, ηθοποιοί, θεατρολόγοι, θέατρο σκιών, ιατροί, ιερωμένοι, ιμπρεσάριοι, ιστορικοί, ιστοριοδίφες, καθηγητές πανεπιστημίων, κεραμιστές, κιθαρίστες, κινηματογραφιστές, κοινωνιολόγοι, κριτικοί λογοτεχνίας, κριτικοί τέχνης, λαϊκοί οργανοπαίκτες, λαογράφοι, λογοτέχνες, μαθηματικοί, μεταφραστές, μουσικολόγοι, οικονομολόγοι, παιδαγωγοί, πιανίστες, ποιητές, πολεοδόμοι, πολιτικοί, σεισμολόγοι, σεναριογράφοι, σκηνοθέτες, σκηνογράφοι, σκιτσογράφοι, σπηλαιολόγοι, στιχουργοί, στρατηγοί, συγγραφείς, συλλέκτες, συνθέτες, συνταγματολόγοι, συντηρητές αρχαιοτήτων και εικόνων, τραγουδιστές, χαράκτες, φιλέλληνες, φιλόλογοι, φιλόσοφοι, φυσικοί, φωτογράφοι, χορογράφοι, χρονογράφοι, ψυχίατροι.

Η νέα σειρά εκπομπών:

Αυτοβιογραφούνται στην ενότητα αυτή: ο ζωγράφος Γιάννης Αδαμάκος, ο ηθοποιός Άγγελος Αντωνόπουλος, ο επιστήμονας και καθηγητής του ΜΙΤ Κωνσταντίνος Δασκαλάκης, ο ποιητής Γιώργος Μαρκόπουλος, ο γλύπτης Αριστείδης Πατσόγλου, η σκιτσογράφος, σκηνογράφος και ενδυματολόγος Έλλη Σολομωνίδου-Μπαλάνου, ο παλαίμαχος ποδοσφαιριστής Κώστας Νεστορίδης, η τραγουδίστρια Δήμητρα Γαλάνη, ο ποιητής, αρθρογράφος και μελετητής τους παραδοσιακού μας τραγουδιού Παντελής Μπουκάλας, ο τραγουδιστής Λάκης Χαλκιάς, ο αρχιτέκτονας Κωνσταντίνος Δεκαβάλλας, ο ζωγράφος Μάκης Θεοφυλακτόπουλος, η συγγραφέας Τατιάνα Αβέρωφ, ο αρχαιολόγος και Ακαδημαϊκός Μανώλης Κορρές, η ζωγράφος Μίνα Παπαθεοδώρου Βαλυράκη, ο κύπριος ποιητής Κυριάκος Χαραλαμπίδης, ο ζωγράφος Γιώργος Ρόρρης, ο συγγραφέας και πολιτικός Μίμης Ανδρουλάκης, ο αρχαιολόγος Νίκος Σταμπολίδης, ο λογοτέχνης Νάσος Βαγενάς, ο εικαστικός Δημήτρης Ταλαγάνης, η συγγραφέας Μάρω Δούκα, ο δεξιοτέχνης του κλαρίνου Βασίλης Σαλέας, ο συγγραφέας Άλέξης Πανσέληνος, ο τραγουδοποιός Κώστας Χατζής, η σκηνοθέτης Κατερίνα Ευαγγελάτου, η ηθοποιός και συγγραφέας παιδικών βιβλίων Κάρμεν Ρουγγέρη, η συγγραφέας Έρη Ρίτσου, και άλλοι.

**«Κάρμεν Ρουγγέρη, ηθοποιός - συγγραφέας παιδικών παραμυθιών»**

Η «Κάρμεν των παιδιών», τίτλος που φέρει υπερήφανα, παρ’ όλο που υπηρετεί την Τέχνη σε πολλές μορφές της, η ακούραστη και πολυτάλαντη ηθοποιός, σκηνοθέτης, μεσόφωνος, δημιουργός της Παιδικής Σκηνής του Εθνικού και του Θεάτρου για Παιδιά, η Κάρμεν Ρουγγέρη, αυτοβιογραφείται στο Μονόγραμμα.

Από μικρή η Κάρμεν απήγγειλε ποιήματα και έπαιζε στις θεατρικές παραστάσεις του σχολείου της. Οκτώ χρονών βρέθηκε στην Κύπρο με μετάθεση του πατέρας της που ήταν καθηγητής. Εκεί της δόθηκε η ευκαιρία να παίξει στο έργο «Η Χιονάτη και οι επτά νάνοι». «Έκανα τον καθρέφτη, έναν ρόλο που είχε πολύ τραγούδι. Τραγουδούσα πάντοτε καλά. Η παράσταση αυτή με σημάδεψε. Ήταν η πρώτη μου επαφή με το θέατρο» λέει.

Τελειώνοντας το γυμνάσιο έδωσε εξετάσεις στην Δραματική Σχολή του Θεάτρου Τέχνης. Όταν αποφοίτησε είχε την τύχη να την επιλέξει ο Δημήτρης Ροντήρης. Ξεκίνησε με αρχαία τραγωδία στο Ηρώδειο. Παράλληλα σπούδαζε κλασικό τραγούδι. Άρχισε να παίζει στο Εθνικό Θέατρο, όπου παρέμεινε για πολλά χρόνια. Παράλληλα πήρε μέρος σε πολλές τηλεοπτικές σειρές. Μπήκε στην Λυρική Σκηνή, δίνοντας εξετάσεις σαν μεσόφωνος κι εκεί γνώρισε τον σύζυγό της, τον Ανδρέα Κουλουμπή. Γεννιούνται η Χριστίνα και ο Βίκτωρ Κουλουμπής, τα δυο παιδιά τους.

«Το ότι ασχολήθηκα με το Θέατρο για Παιδιά το οφείλω στα παιδιά μου. Είχαν πολλά ερεθίσματα. Δεν τους αρκούσε να παίζουν απλώς μπάλα ή κυνηγητό στην γειτονιά. Σκέφτηκα λοιπόν, να φτιάξω μια θεατρική ομάδα για να περνάμε όλοι καλά τα Σαββατοκύριακα – τα παιδιά μου, οι φίλοι τους, αλλά και εγώ» αφηγείται.

Δημιουργήθηκε έτσι μια θεατρική ομάδα, με 30 παιδιά, οι «Ρακοσυλλέκτες», αφού από τα σκουπίδια και τα άχρηστα – για άλλους – αντικείμενα δημιουργούσαν τα σκηνικά τους. Η Χριστίνα, η κόρη της έγινε η πρώτη ενδυματολόγος από το τίποτα, εννιά χρονών κάνει τα κοστούμια!!

Στο Εθνικό, μόλις έγινε διευθυντής ο Νίκος Κούρκουλος (της το είπε υποσχεθεί παλιότερα) της ανέθεσε τη δημιουργία της Παιδικής Σκηνής «ΤΟ ΠΑΙΔΙΚΟ ΣΤΕΚΙ» στο θέατρο Κατίνας Παξινού.

Δύο χρόνια αργότερα η Λυρική Σκηνή, της ζήτησε να δημιουργήσει όπερα για παιδιά, χωρίς χρηματική αμοιβή. Στην αρχή έπαιζαν μόνο τα Σαββατοκύριακα. Όταν έγινε διευθυντής ο μαέστρος Λουκάς Καρυτινός, και βλέποντας την επιτυχία, ζήτησε να παίζουν κάθε μέρα. Το θέατρο γέμιζε ασφυκτικά. Μια από τις ωραιότερες στιγμές της ζωής της ήταν οι παραστάσεις για τα παιδιά, στο Ηρώδειο. Ήταν μια δική της ιδέα. Ο Νίκος Κούρκουλος, ενθουσιάστηκε και το πραγμάτωσε. Έτσι με σύνθημα «Ένα Ηρώδειο γεμάτο παιδιά» το θέατρο πλημμύρισε από χιλιάδες μικρούς θεατές όλων των ηλικιών. «Το θέατρο για παιδιά δεν είναι να τ’ αρπάξουμε» λέει, «όταν έχεις να κάνεις με παιδιά, πρέπει σίγουρα να το αγαπάς αυτό που κάνεις. Πρέπει να σέβεσαι τα παιδιά και πρέπει να βρίσκεις τον τρόπο να τα καθηλώσεις»

Τα τελευταία χρόνια, μαζί με την κόρη της, δημιουργεί και αφιερώνει όλο το εαυτό της στο ΘΕΑΤΡΟ ΓΙΑ ΠΑΙΔΙΑ. «Τον τελευταίο καιρό στην σκηνοθεσία έχει μπει και η Χριστίνα, η οποία έχει τα εφόδια να μπορέσει να συνεχίσει αυτό που κάνουμε. Δεδομένου ότι και το αγαπάει πολύ και έχει τα προσόντα να το κάνει, επειδή είναι και εξαιρετική εικαστικός! Οι παραστάσεις οι δικές μας ίσως να μην ήταν τόσο καλές αν δεν είχαν την αγκαλιά, την εικαστική, της Χριστίνας.»

Παραγωγός: Γιώργος Σγουράκης
Σκηνοθεσία: Περικλής Κ. Ασπρούλιας - Μπάμπης Πλαϊτάκης - Χρίστος Ακρίδας - Κιμ Ντίμον - Στέλιος Σγουράκης
Δημοσιογραφική επιμέλεια: Αντώνης Εμιρζάς - Ιωάννα Κολοβού
Σύμβουλος εκπομπής: Νέλλη Κατσαμά
Φωτογραφία: Μαίρη Γκόβα
Ηχοληψία: Λάμπρος Γόβατζης - Νίκος Παναγοηλιόπουλος
Μοντάζ - μίξη ήχου: Σταμάτης Μαργέτης
Διεύθυνση Παραγωγής: Στέλιος Σγουράκης

|  |  |
| --- | --- |
| Ψυχαγωγία / Εκπομπή  | **WEBTV** **ERTflix**  |

**03:30**  |   **Van Life - Η Ζωή Έξω  (E)**  

**Έτος παραγωγής:** 2021

Το VAN LIFE είναι μια πρωτότυπη σειρά επεισοδίων που καταγράφει τις περιπέτειες μιας ομάδας νέων ανθρώπων, οι οποίοι αποφασίζουν να γυρίσουν την Ελλάδα με ένα βαν και να κάνουν τα αγαπημένα τους αθλήματα στη φύση.

Συναρπαστικοί προορισμοί, δράση, ανατροπές και σχέσεις που δοκιμάζονται σε φιλίες που δυναμώνουν, όλα καταγράφονται με χιουμοριστική διάθεση δημιουργώντας μια σειρά εκπομπών, νεανική, ανάλαφρη και κωμική, με φόντο το active lifestyle των vanlifers.

Σε κάθε επεισόδιο του VAN LIFE, ο πρωταθλητής στην ποδηλασία βουνού Γιάννης Κορφιάτης, μαζί με την παρέα του, το κινηματογραφικό συνεργείο δηλαδή, καλεί διαφορετικούς χαρακτήρες, λάτρεις ενός extreme sport, να ταξιδέψουν μαζί τους με ένα διαμορφωμένο σαν μικρό σπίτι όχημα.

Όλοι μαζί, δοκιμάζουν κάθε φορά ένα νέο άθλημα, ανακαλύπτουν τις τοπικές κοινότητες και τους ανθρώπους τους, εξερευνούν το φυσικό περιβάλλον που θα παρκάρουν το «σπίτι» τους και απολαμβάνουν την περιπέτεια αλλά και τη χαλάρωση σε μία από τις ομορφότερες χώρες του κόσμου, αυτή που τώρα θα γίνει η αυλή του «σπιτιού» τους, την Ελλάδα.

**«Βοβούσα Ιωαννίνων, καταφύγιο Βάλια Κάλντα»**
**Eπεισόδιο**: 3

Ο Θέμης και ο Αντρέας διοργανώνουν ένα κυνήγι μανιταριών στη Βοβούσα Ιωαννίνων, στο καταφύγιο της Βάλια Κάλντα, για να μυήσουν γνωστούς και φίλους στον κόσμο των μανιταριών.
Οι van lifers ταξιδεύουν μέχρι το καταφύγιο, για να ζήσουν αυτήν την extreme περιπέτεια.
Εκεί, συναντούν τον Τάκη, ο οποίος είναι συλλέκτης άγριων μανιταριών.
Πριν από τη μεγάλη μέρα, όλοι οι συμμετέχοντες παρακολουθούν ένα μίνι σεμινάριο από τον Τάκη, για να μάθουν πληροφορίες σχετικά με το πού μπορείς να βρεις μανιτάρια, ποια μανιτάρια είναι επικίνδυνα, ποια τρώγονται και ποια όχι.
Χωρίζονται σε ομάδες, παίρνουν το ψάθινο καλαθάκι τους και η περιπέτεια αρχίζει.
Θα καταφέρουν να μαζέψουν αρκετά μανιτάρια, τα οποία θα είναι ακίνδυνα, ώστε να τα μαγειρέψουν και να φάνε;

Ιδέα – Σενάριο - Σκηνοθεσία: Δήμητρα Μπαμπαδήμα
Παρουσίαση: Γιάννης Κορφιάτης
Αρχισυνταξία: Ιωάννα Μπρατσιάκου
Διεύθυνση Φωτογραφίας: Θέμης Λαμπρίδης & Μάνος Αρμουτάκης
Ηχοληψία: Χρήστος Σακελλαρίου
Μοντάζ: Δημήτρης Λίτσας
Εκτέλεση & Οργάνωση Παραγωγής: Φωτεινή Οικονομοπούλου
Εκτέλεση Παραγωγής: OHMYDOG PRODUCTIONS

|  |  |
| --- | --- |
| Ψυχαγωγία / Ελληνική σειρά  | **WEBTV** **ERTflix**  |

**04:55**  |   **3ος Όροφος  (E)**  

Η 15λεπτη κωμική σειρά «Τρίτος όροφος», σε σενάριο-σκηνοθεσία Βασίλη Νεμέα, με εξαιρετικούς ηθοποιούς και συντελεστές και πρωταγωνιστές ένα ζόρικο, εκρηκτικό ζευγάρι τον Γιάννη και την Υβόννη, υπόσχεται να μας χαρίσει στιγμές συγκίνησης και αισιοδοξίας, γέλια και χαμόγελα.

Ένα ζευγάρι νέων στην… ψυχή, ο Αντώνης Καφετζόπουλος (Γιάννης) και η Λυδία Φωτοπούλου (Υβόννη), έρχονται στην ΕΡΤ1 για να μας θυμίσουν τι σημαίνει αγάπη, σχέσεις, συντροφικότητα σε κάθε ηλικία και να μας χαρίσουν άφθονες στιγμές γέλιου, αλλά και συγκίνησης.
Η σειρά παρακολουθεί την καθημερινή ζωή ενός ζευγαριού συνταξιούχων.

Στον τρίτο όροφο μιας πολυκατοικίας, μέσα από τις ξεκαρδιστικές συζητήσεις που κάνουν στο σπίτι τους, ο 70χρονος Γιάννης, διαχειριστής της πολυκατοικίας, και η 67χρονη Υβόννη μάς δείχνουν πώς κυλάει η καθημερινότητά τους, η οποία περιλαμβάνει στιγμές γέλιου, αλλά και ομηρικούς καβγάδες, σκηνές ζήλιας με πείσματα και χωρισμούς, λες και είναι έφηβοι…

Έχουν αποκτήσει δύο παιδιά, τον Ανδρέα (Χάρης Χιώτης) και τη Μαρία (Ειρήνη Αγγελοπούλου), που το καθένα έχει πάρει το δρόμο του, και εκείνοι είναι πάντα εκεί να τα στηρίζουν, όπως στηρίζουν ο ένας τον άλλον, παρά τις τυπικές γκρίνιες όλων των ζευγαριών.

Παρακολουθώντας τη ζωή τους, θα συγκινηθούμε με την εγκατάλειψη, τη μοναξιά και την απομόνωση των μεγάλων ανθρώπων –ακόμη και από τα παιδιά τους, που ελάχιστες φορές έρχονται να τους δουν και τις περισσότερες μιλούν μαζί τους από το λάπτοπ ή τα τηλέφωνα– και παράλληλα θα κλάψουμε και θα γελάσουμε με τα μικρά και τα μεγάλα γεγονότα που τους συμβαίνουν…

Ο Γιάννης είναι πιο εκρηκτικός και επιπόλαιος. Η Υβόννη είναι πιο εγκρατής και ώριμη. Πολλές φορές όμως αυτά εναλλάσσονται, ανάλογα με την ιστορία και τη διάθεση του καθενός.

Εκείνος υπήρξε στέλεχος σε εργοστάσιο υποδημάτων, απ’ όπου και συνταξιοδοτήθηκε, ύστερα από 35 χρόνια και 2 επιπλέον, μιας και δεν ήθελε να είναι στο σπίτι.

Εκείνη, πάλι, ήταν δασκάλα σε δημοτικό και δεν είχε κανένα πρόβλημα να βγει στη σύνταξη και να ξυπνάει αργά, μακριά από τις φωνές των μικρών και τα κουδούνια. Της αρέσει η ήρεμη ζωή του συνταξιούχου, το εξοχικό τους τα καλοκαίρια, αλλά τώρα τελευταία ούτε κι αυτό, διότι τα εγγόνια τους μεγάλωσαν και την εξαντλούν, ειδικά όταν τα παιδιά τους τα αφήνουν και φεύγουν!

**«Selfie» [Με αγγλικούς υπότιτλους]**
**Eπεισόδιο**: 33

Ο Αντρέας, ο γιός τους, έρχεται μεθυσμένος στο σπίτι του Γιάννη και της Υβόννης. Ο ίδιος έχει απολυθεί επειδή έκανε ένα λάθος στο λογιστήριο και η Αντωνία τον ψάχνει εναγωνίως. Ο Αντρέας την αποφεύγει, καθώς φοβάται να της πει πως τον απέλυσαν.

Παίζουν: Αντώνης Καφετζόπουλος (Γιάννης), Λυδία Φωτοπούλου (Υβόννη), Χάρης Χιώτης (Ανδρέας, ο γιος), Ειρήνη Αγγελοπούλου (Μαρία, η κόρη), Χριστιάνα Δρόσου (Αντωνία, η νύφη) και οι μικροί Θανάσης και Αρετή Μαυρογιάννη (στον ρόλο των εγγονιών).

Σενάριο-Σκηνοθεσία: Βασίλης Νεμέας
Βοηθός σκηνοθέτη: Αγνή Χιώτη
Διευθυντής φωτογραφίας: Σωκράτης Μιχαλόπουλος
Ηχοληψία: Χρήστος Λουλούδης
Ενδυματολόγος: Ελένη Μπλέτσα
Σκηνογράφος: Ελένη-Μπελέ Καραγιάννη
Δ/νση παραγωγής: Ναταλία Τασόγλου
Σύνθεση πρωτότυπης μουσικής: Κώστας Λειβαδάς
Executive producer: Ευάγγελος Μαυρογιάννης
Παραγωγή: ΕΡΤ
Εκτέλεση παραγωγής: Στέλιος Αγγελόπουλος – Μ. ΙΚΕ

**Mεσογείων 432, Αγ. Παρασκευή, Τηλέφωνο: 210 6066000, www.ert.gr, e-mail: info@ert.gr**